MAIS perkenal kadar terkini fidyah ikut jenis beras dimakan

SHAH ALAM, 11 Ramadan 1442H, Jumaat – Majlis Agama Islam Selangor (MAIS) memperkenalkan pilihan bayaran fidyah puasa Ramadan mengikut jenis beras yang dimakan pada tiga kadar yang berlainan iaitu RM2, RM4 dan RM6 sehari.

Setiausaha MAIS Dr Ahmad Shahir Makhtar berkata kadar bayaran fidyah yang ditetapkan RM2 sehari adalah bagi individu yang memakan beras Super Special Tempatan 5 peratus.

Manakala bayaran fidyah ditetapkan RM4 sehari bagi individu yang memakan beras putih import/beras perang/ beras pulut/herba ponni/ beras wangi dan kadar fidyah RM6 sehari bagi individu yang memakan beras basmathi/beras Jepun/beras merah.

“Mereka yang berkemampuan amat digalakkan menunaikan bayaran fidyah mengikut jenis beras yang dimakan selaras dengan kadar zakat fitrah yang dilaksanakan di Selangor yang merujuk kepada keputusan Mesyuarat Fatwa Negeri Selangor,” katanya dalam kenyataan hari ini.

Beliau berkata Mesyuarat Jawatankuasa Fatwa Negeri Selangor Kali Ke-5/2020 yang bersidang pada 17 Rabi’ul Awal 1442H bersamaan 3 November 2020 telah memutuskan bahawa kadar bayaran fidyah bagi satu hari puasa yang ditinggalkan ialah satu per empat (1/4) daripada zakat fitrah yang dibayar.

Ahmad Shahir berkata sebagai contoh, jika seseorang itu meninggalkan puasa sebanyak tujuh hari pada tahun lepas (belum melangkau tahun), kadar fidyahnya adalah tujuh (hari) x satu (tahun) x RM2 = RM14 (jumlah yang perlu dibayar jika mereka memakan Beras Super Special Tempatan 5 peratus ).

Manakala jika seseorang yang memakan beras putih import/beras perang/ beras pulut/herba ponni/ beras wangi meninggalkan puasa sebanyak tujuh hari pada tahun lepas, kadar fidyahnya adalah tujuh (hari) x satu (tahun) x RM4 = RM28.

Bagi seseorang yang meninggalkan puasa contohnya sebanyak tujuh hari pula dan tidak menggantikan puasanya selama tiga tahun iaitu pada 2018 hingga 2020 (hingga melangkau Ramadhan tahun ini), kadar fidyahnya adalah tujuh (hari) x tiga (tahun) x RM2 = RM42 (jumlah yang perlu dibayar jika mereka memakan Beras Super Special Tempatan 5 peratus).

Beliau berkata bagi mereka yang berkemampuan, adalah amat digalakkan untuk membayar fidyahnya secara berganda jika melangkau Ramadan berikutnya.

Fidyah merupakan bayaran denda yang dikenakan kepada seseorang yang tidak dapat menggantikan puasanya di bulan Ramadan pada sesuatu tahun sehinggalah tibanya bulan Ramadan tahun berikutnya.

Umat Islam yang ingin membuat bayaran fidyah, bolehlah melayari laman web MAIS iaitu www.mais.gov.my atau bayaran boleh dibuat terus menerusi http://fpx.mais.gov.my/epay/fidyah.php.


Puasa 6 menampung kekurangan

1. ANTARA hikmah disyariatkan puasa enam ialah supaya amalan sunat ini membantu menampung kekurangan yang berlaku dalam ibadah fardu puasa Ramadan. Mereka yang berpandangan sebegini merujuk kepada hadis yang menyebutkan tentang kekurangan solat fardu akan ditampung dengan amalan solat sunat. Rasulullah bersabda:

إن أول ما يحاسب الناس به يوم القيامة من أعمالهم الصلاة قال يقول ربنا جل وعز لملائكته وهو أعلم انظروا في صلاة عبدي أتمها أم نقصها فإن كانت تامة كتبت تامة وإن انتقص منها شيئا قال انظروا هل لعبدي من تطوع فإن كان له تطوع قال أتموا لعبدي فريضته من تطوعه ثم تؤخذ الأعمال على ذاكم

“Perkara pertama yang akan dihitung oleh Allah pada hari kiamat nanti adalah solat. Allah berkata kepada malaikat: Perhatikan solat hambaku, apakah ianya sempurna atau ada kekurangan. Sekiranya solatnya sempurna, maka tuliskan baginya pahala yang sempurna. Namun sekiranya ada kekurangan, maka lihatlah andai sekiranya hambaku ada menunaikan solat sunat. Sekiranya dia menunaikan solat sunat, maka sempurnakannya pahala solat fardunya itu tadi dengan pahala solat sunat kemudian ambillah pahala amalan tersebut dan berikanlah ganjaran. (HR Abu Daud)

2. Selain itu, puasa enam turut dikatakan memiliki pahala amalan setahun. Ini berdasarkan hadis Nabi yang menyebutkan:

مَنْ صَامَ رَمَضَانَ ثُمَّ أَتْبَعَهُ سِتّا مِنْ شَوَّالٍ كَانَ كَصِيَامِ الدَّهْرِ

“Barangsiapa yang berpuasa di bulan Ramadan kemudian diikuti dengan enam hari di bulan Syawal, ianya bersamaan dengan berpuasa sepanjang tahun.” (HR Muslim)

3. Para sarjana hadis menjelaskan bahawa setiap amalan manusia akan dilipat kali gandakan menjadi 10 pahala. Ini berdasarkan hadis yang menyebutkan:

جعل الله الحسنة بعشر أمثالها فشهر بعشرة أشهر وصيام ستة أيام تمام السنة

“Allah menjadikan setiap kebaikan dengan sepuluh kaliganda ganjaran. Maka puasa sebulan itu (sekiranya digandakan sepuluh akan bersamaan) puasa 10 bulan, dan puasa enam akan melengkapkan bilangan puasa seperti puasa setahun.” (HR al-Nasa’i)

4. Lalu andai kita mempunyai kesempatan, marilah berusaha menunaikan ibadah puasa enam.

Semoga Allah membimbing kita.

Dr Ahmad Sanusi Azmi


Polis tumpaskan ‘Geng San Sentosa’

KUALA LUMPUR, 19 Safar 1444H, Jumaat – Polis menumpaskan ‘Geng San Sentosa’ apabila ketua dan lima ahli kongsi gelap itu ditahan di beberapa lokasi berasingan di sekitar Selangor dan Pulau Pinang, antara 17 April hingga 14 Sept lalu.

Setiausaha Polis Diraja Malaysia Datuk Noorsiah Mohd Saaduddin berkata pihaknya turut merampas empat pucuk pistol bersama lima butir peluru hidup daripada geng yang aktif dalam kegiatan pemerasan, samun, penjaga premis perlombongan bitcoin haram, curi kenderaan dan pecah rumah di sekitar Klang, Selangor.

“Ketua kumpulan kongsi gelap ini telah ditahan pada14 Sept bersama seorang lelaki, kedua-duanya warga tempatan, ketika kedua-dua suspek hendak masuk ke dalam sebuah kenderaan pacuan empat roda jenis Toyota Hilux berwarna merah di Jalan Raja Musa, Pelabuhan Klang.

“Pemeriksaan lanjut kenderaan tersebut telah menemukan sepucuk pistol jenis revolver ‘single action’ jenama Colt yang disorok di bawah tempat duduk pemandu. Hasil pemeriksaan di rumah suspek di Jalan Bendahara Taman Mewah Ria Klang, Selangor pula menjumpai sebutir peluru hidup jenis 9mm,” katanya dalam kenyataan di sini.

Noorsiah berkata semakan lanjut mendapati ketua kumpulan itu mempunyai 11 rekod jenayah lampau berkaitan kes senjata api serta curi kenderaan dan juga merupakan ‘orang dikehendaki’ berkait kes senjata api di Petaling Jaya, Selangor pada 17 April 2022.

Beliau berkata dua lagi ahli kumpulan tersebut, kedua-duanya lelaki tempatan ditahan pada 17 April lepas di Petaling Jaya serta merampas sepucuk pistol, manakala seorang lagi juga lelaki ditahan pada 15 Jun di Taman Sentosa, Klang dan merampas sepucuk pistol jenis revolver.

“Seorang lagi lelaki warga tempatan ditangkap di kawasan Butterworth, Pulau Pinang dan polis turut merampas sepucuk pistol berserta empat butir peluru hidup pada 13 Sept,” katanya.

Beliau berkata kesemua senjata api itu tidak berlesen dan kes disiasat di bawah Seksyen 8 Akta Senjata Api (penalti lebih berat) 1971, yang membawa hukuman penjara 14 tahun dan juga hukuman sebat tidak kurang daripada tiga kali dan Seksyen 8(a) Akta Senjata 1960 yang membawa hukuman penjara tidak melebihi tujuh tahun.

“PDRM menyeru agar masyarakat menyalurkan sebarang maklumat berkaitan kejadian yang menyalahi undang-undang, dalam usaha membanteras kegiatan jenayah dan memastikan keselamatan serta ketenteraman awam terpelihara,” katanya. – Bernama


17 Taska YPKT di Terengganu ditutup seminggu, libat 1,507 kanak-kanak

KUALA TERENGGANU, 19 Safar 1442H, Rabu – Sebanyak 17 taman asuhan kanak-kanak (Taska) Permata Yayasan Pembangunan Keluarga Terengganu (YPKT) yang melibatkan 1,507 kanak-kanak, ditutup seminggu bermula hari ini hingga Selasa 13 Oktober, sebagai langkah awal kerajaan negeri dalam mencegah penularan pandemik COVID-19.

Pengerusi Jawatankuasa Kebajikan, Pembangunan Wanita, Keluarga dan Perpaduan Nasional negeri Hanafiah Mat berkata, penutupan itu bagi melancarkan lagi proses disinfeksi dan nyahkuman di presmis terbabit yang akan dilaksanakan sepanjang tempoh tersebut.

“Ini kerana terdapat beberapa individu di 17 taska itu yang pernah berhubung dengan kontak rapat kepada pesakit COVID-19.

“Penutupan ini adalah langkah pencegahan awal untuk menghentikan penularannya,” katanya ketika dihubungi Bernama hari ini.

Tujuh daripada 17 taska itu di daerah Kuala Nerus melibatkan 527 kanak-kanak; empat di Kuala Terengganu (635 kanak-kanak); dua di Marang (141 kanak-kanak); dua di Besut (109 kanak-kanak); dan masing-masing satu di Hulu Terengganu (60 kanak-kanak) dan Dungun (35 kanak-kanak).

Kesemua taska akan kembali beroperasi pada 14 Oktober, katanya. – Bernama


Krisis makin buruk, PBB gesa jeda kemanusiaan di Ukraine

NEW YORK, 18 Ramadan 1443H, Rabu – Setiausaha Agung Pertubuhan Bangsa-Bangsa Bersatu (PBB), Antonio Guterres menggesa jeda kemanusiaan selama empat hari di Ukraine untuk meraikan Paskah Ortodoks.

Gesaan itu juga bagi membolehkan laluan selamat orang awam meninggalkan kawasan konflik dan penghantaran bantuan kemanusiaan ke kawasan yang terjejas teruk.

Guterres berkata, PBB sedang mengemukakan rancangan terperinci kepada pihak tertentu dan bersedia untuk menghantar konvoi bantuan kemanusiaan ke Mariupol, Kherson, Donetsk dan Luhansk bermula pada Khamis dan berlangsung hingga Ahad, tarikh Paskah Ortodoks, yang disambut oleh kebanyakan rakyat Ukraine dan Russia.

“Keperluan kemanusiaan sangat teruk. Orang ramai tidak mempunyai makanan, air, bekalan untuk merawat orang sakit atau cedera malah hanya untuk hidup seharian,” katanya kepada pemberita di PBB di New York.

Lebih 12 juta orang memerlukan bantuan kemanusiaan di negara itu hari ini, kata Guterres.

Pencerobohan Moscow ke atas Ukraine – serangan terbesar ke atas negara Eropah sejak 1945 – telah membunuh bahkan mencederakan ribuan orang.

Bahkan perang yang bermula 24 Februari lalu menyebabkan jutaan penduduk kehilangan tempat tinggal dan pelbagai sekatan ke atas Moscow, khususnya oleh Kesatuan Eropah (EU) dan Amerika Syarikat (AS).

Ia juga telah mendorong keluarnya firma global dari Russia, daripada sektor teknologi kepada automotif, tenaga, runcit dan pelbagai sektor lain. – Agensi


Apa pilihan YDPA dalam selesaikan kemelut politik?

PERSOALAN sama ada Datuk Seri Anwar Ibrahim mempunyai sokongan yang cukup atau tidak, atau soal beliau layak menjadi Perdana Menteri atau tidak, atau soal Tan Sri Muhyiddin Yassin perlu letak jawatan atau tidak atau lebih tepat lagi soal politik semata-mata, bukannya isu utama. Tetapi soal yang lebih utama ialah soal kestabilan negara dan kesejahteraan rakyat buat waktu ini.

Semenjak pengumuman Datuk Seri Anwar Ibrahim baru-baru ini, negara menjadi tumpuan dunia dan rakyat menjadi semakin gelisah. Pelabur-pelabur asing juga pasti tertanya-tertanya. Pendeknya, keadaan ekonomi negara akan menjadi tidak menentu. Dengan keadaan COVID-19 yang semakin merebak, apakah negara dan rakyat harus menjadi taruhan orang politik?

Kenyataan Yang Dipertuan Agong (YDPA) membayangkan betapa Baginda sendiri tidak gembira dengan keadaan politik yang ada sekarang. Kegagalan Datuk Seri Anwar Ibrahim mengemukakan senarai terperinci ahli-ahli parlimen yang menyokong beliau menjadikan keadaan lebih parah. Bagaimana YDPA akan bersetuju jika Baginda sendiri tidak melihat senarai tersebut? Adakah cukup dengan sekeping surat sokongan dari presiden-presiden parti untuk YDPA membuat keputusan? Logiknya sudah pasti tidak.

Selaku Ketua Negara, YDPA kena berlaku adil kepada semua pihak. Satu kenyataan umum tidak mungkin boleh diterima tanpa YDPA membuat analisa terperinci termasuk bukti lengkap setiap ahli parlimen yang terlibat. Persoalannya, haruskah YDPA sekali lagi memanggil semua ahli parlimen seperti yang dibuat sebelum ini? Jika benar Datuk Seri Anwar Ibrahim mempunyai sokongan majoriti, apakah yang menghalang kemudiannya nanti Tan Sri Muhyiddin Yassin atau Tun Mahathir pula mengatakan mereka ada majoriti? Bilakah ini semua akan berkhir?

Saya yakin keperihatinan YDPA terhadap rakyat mendahului berbanding kepentingan terhadap orang politik.

Namun jika orang politik masih keras kepala, YDPA ada 3 pilihan :-

i. Membubarkan parlimen menurut Perkara 55 (2):

Perkara 55(2) “Yang di-Pertuan Agong boleh memprorog atau membubarkan Parlimen”.

Dalam keadaan penularan wabak COVID-19 sekarang, pilihan ini mempunyai risiko yang amat tinggi yang boleh menyebabkan kematian dikalangan rakyat.

ii. Mengumumkan darurat menurut Perkara 150 (1)

Pilihan kedua ini boleh dilakukan seperti yang diperuntukan dalam Perlembagaan :-

Perkara 150 (1) “Jika Yang di-Pertuan Agong berpuas hati bahawa suatu darurat besar sedang berlaku yang menyebabkan keselamatan, atau kehidupan ekonomi, atau ketenteraman awam di dalam Persekutuan atau mana-mana bahagiannya terancam, maka Yang di-Pertuan Agong boleh mengeluarkan suatu Proklamasi Darurat dengan membuat dalamnya suatu perisytiharan yang bermaksud sedemikian.”

Pilihan ini pernah dilakukan pada tahun 1943 dan 1969 tetapi risikonya ialah banyak akta-akta yang ada hari ini mungkin tidak dapat dilaksanakan termasuk Akta Jenayah.

iii. Ambil alih kuasa menurut Perkara 39

Pilihan ini agak lebih ringan risikonya tetapi kaedah dan tatacaranya perlu diperhalusi agar tidak menimbulkan kekeliruan dikalangan rakyat.

Perlembagaan Persekutuan memberikan provisi kepada pilihan ini : –

Perkara 39: “Kuasa eksekutif Persekutuan hendaklah terletak hak pada Yang di-Pertuan Agong dan, tertakluk kepada peruntukan manamana undang-undang persekutuan dan peruntukan Jadual Kedua, bolehlah dijalankan olehnya atau oleh Jemaah Menteri atau oleh mana-mana Menteri yang diberi kuasa oleh Jemaah Menteri, tetapi Parlimen boleh, melalui undang-undang, memberikan fungsi eksekutif kepada orang lain.”

Mana-mana pun pilihan yang dibuat YDPA, saya yakin ia berdasarkan lunas-lunas perundangan dan perlembagaan dan sudah pasti Baginda mempunyai pasukan perundangan yang pakar.

Kebijaksanaan YDPA menyelesaikan kes peletakan jawatan oleh Tun Mahathir dahulu memberikan keyakinan kepada rakyat akan kebijaksanaan dan ketelitian Baginda. Ia juga memberikan dimensi baru kepada rakyat terhadap kuasa YDPA yang selama ini di perlekehkan oleh ramai pihak.

Daulat Tuanku !

Aminuddin Yahaya
Presiden Ikatan Muslimin Malaysia (ISMA)
17 Oktober 2020


Israel larang pelawat Yahudi masuk ke perkarangan al-Aqsa

GENEVA, 21 Ramadan 1444H, Rabu – Pelawat dan pelancong Yahudi akan diharamkan untuk memasuki perkarangan Masjid Al-Aqsa di Baitulmaqdis Timur sehingga akhir bulan Ramadan.

Arahan itu dikeluarkan Pejabat Perdana Menteri Israel, Benjamin Netanyahu dalam satu kenyataan pada Selasa tanpa menjelaskan secara terperinci, lapor agensi berita Reuters.

Ketegangan memuncak di seluruh wilayah Palestin sejak polis Israel menceroboh dan menyerang jemaah di kompleks Masjid Al-Aqsa, minggu lalu.

Serbuan rejim itu sekali gus telah mencetuskan serangan roket ke atas Israel dari Semenanjung Gaza, Lubnan dan Syria yang turut bertindak balas oleh Tel Aviv.

Isnin lalu, Jabatan Wakaf Islam di Baitulmaqdis memaklumkan lebih 1,500 penceroboh haram Israel menyerbu Masjid Al-Aqsa sempena cuti Paskah Yahudi yang berterusan sehingga 12 April.

Insiden itu menyebabkan sejumlah jemaah Palestin dihalau dan dilarang menunaikan solat di masjid berkenaan.

Kejadian seumpama ini bukanlah kali pertama berlaku di wilayah Palestin, kerana laporan media mendedahkan keganasan sama berulang sejak Ramadan pada 2021 dan 2022.-  Agensi


Firasat Syaikh Ahmad Yasin: Riwayat Israel akan tamat pada 2027?

ARI Shavit, salah seorang koresponden kanan di akhbar Haaretz dan merupakan seorang ahli Lembaga editornya telah menulis:

“Kita mempunyai kurang dari 10 tahun sahaja yang berbaki. Sekiranya Israel tidak membuat pusingan-U (mengkaji balik), dalam tahun 2025, akan terdapat sekitar 750,000 para peneroka yang tinggal di Tebing Barat.

Dan pada ketika itu akan mustahil untuk membahagikan tanah ini. Dan sekiranya tidak mungkin untuk membahagikan tanah ini,

Israel akan terhenti (cease) dari menjadi sebuah demokrasi Yahudi. Sama ada ia akan menjadi sebuah negara apartheid atau (menjadi) dwi-negara, yang tidak berapa lama sesudah itu akan menjadi sebuah negara Arab.

Pilihan mana sekalipun, ia menjadi petunjuk bahawa projek Zionis akan berakhir.

Tindakan membunuh diri ini akan menjadi satu perbuatan yang hebat. Kita telah mencapai kemajuan besar dalam teknologi tinggi (hi-tech).

Teknologi air sangat mengkagumkan. Bekalan gas tidak pernah terputus, dunia siber kita tinggi mengangkasa dan penguasaan udara sudah menjadi mutlak.

Tentera yang kuat, ekonomi yang pesat berkembang dan kelebihan strategik yang mantap berhadapan dengan Timur Tengah yang sedang runtuh telah menimbulkan satu ilusi bahawa kita berada pada kedudukan yang paling sempurna.

Sebab itulah restoran-restoran kita sentiasa penuh, kereta-kereta baru sangat laris dan bahkan harga-harga rumah yang melambung tinggi adalah bukti bahawa orang-orang Israel yakin kepada kekuatan negara mereka.

Akan tetapi hakikat sebenar ialah rakyat Israel telah menjadi mangsa kepada kejayaan mereka sendiri. Kekuatan ketenteraan dan kejayaan ekonomi telah membutakan mereka terhadap apa yang bakal mereka hadapi.”

[Ari Shavit adalah koresponden kanan di akhbar Haaretz dan merupakan seorang ahli Lembaga editornya.

Artikel di atas adalah sebahagian terjemahan dari tulisan Ari Shavit yang disiarkan pada 15 September, 2016 dan dikemaskini pada 10 April, 2018].

Penulisan beliau mengingatkan saya kepada satu temuramah yang dikendalikan oleh Wartawan Aljazeera, Ahmad Mansour (AM) dalam Rancangan (شاهد على العصر) bersama Asy-Syahid Syaikh Ahmad Yaasin (SAY) yang disiarkan pada 17 April 1999.

Berikut adalah sebahagian transkrip penuh daripada temuramah tersebut:

Temuramah Wartawan Aljazeera, Ahmad Mansour dalam Rancangan (شاهد على العصر) bersama Asy-Syahid Syeikh Ahmad Yaasin yang disiarkan pada 17 April 1999.

Terjemahan oleh: Ustaz Salman Abdul Rahman (Perunding Aman Palestin)

AM: Anda telah menyaksikan peristiwa penubuhan negara Israel pada tahun 1948 dan telah berlalu 50 tahun berdirinya negara ini. Apakah pandangan anda tentang masa hadapannya?

SAY: Saya katakan bahawa Israel telah didirikan di atas kezaliman dan rompakan. Semua entiti yang didirikan di atas kezaliman dan rompakan akan berakhir dengan kehancuran.

AM: Walaupun ia memiliki kekuatan yang membolehkannya untuk terus kekal berdiri?

SAY: Kekuatan itu tidak akan kekal. Kekuatan yang ada di dalam alam ini tidak akan berkekalan bagi sesiapa pun. Seorang kanak-kanak akan bermula sebagai kanak-kanak, kemudian remaja, kemudian seorang pemuda, kemudian dewasa dan kemudian menjadi tua dan berakhir hidupnya. Begitulah juga halnya untuk negara-negara. Ia akan bermula kemudian berpindah ke fasa-fasa seterusnya dan akan berakhir tanpa apa-apa nilai.

AM: Di manakah Israel pada hari ini?

SAY: Aku berpandangan Israel hanya akan bertahan sehingga suku pertama abad yang akan datang (kurun ke-22), dengan izin Allah. Secara spesifiknya pada pandangan saya pada tahun 2027 Israel sudah tidak wujud lagi.

AM: Mengapakah anda mengatakan tarikh tersebut?

SAY: Kerana kita memahaminya daripada Al-Quran Al-Karim. Al-Quran telah membicarakan kepada kita bahawa generasi-generasi bertukar pada setiap 40 tahun. Dalam 40 tahun pertama, telah berlaku peristiwa An-Nakbah. Dalam 40 tahun kedua, telah bermula Intifadhah, konfrontasi, halangan-halangan, peperangan dan pertembungan senjata api. Dan dalam 40 tahun ketiga, ia semua akan berakhir dengan izin Allah Ta’ala.

AM: Adakah ini suatu penilaian…?”

SAY: Ini adalah bacaan peristiwa berdasarkan panduan Al-Quran. Kenapa Allah SWT telah menyebabkan Bani Israel tersesat di Semenanjung Sainaa’ selama 40 tahun? Kerana Allah hendak menggantikan generasi yang telah sakit dan rosak dan digantikan dengan generasi yang berjuang. Generasi Nakbah kita yang awal telah pun pergi. Kemudian digantikan dengan generasi pejuang dan berjihad mengangkat senjata. Generasi ketiga, nanti adalah generasi pembebasan tanah air, dengan izin Allah.

AM: Bagaimanakah anda melihat masa hadapan, wahai Syeikh Ahmad Yaasin?

SAY: Aku berpandangan perjalanan sejarah kita adalah penuh dengan kesukaran, perlu kepada pengorbanan dan kesabaran.
Akan tetapi, masa hadapan adalah untuk kita, dengan izin Allah. Ia pasti datang, tidak disangkal lagi. Janji Allah tidak dimungkiri. Sesungguhnya Allah sekali-kali tidak memungkiri janji.

AM: Walaupun rasa putus asa yang telah menguasai ramai?

SAY: Berputus asa ini tidak mempunyai apa-apa nilai bagi orang-orang yang tidak melihat bahawa keadaan ini seperti sebuah perahu. Bagi seseorang nakhoda armada tidak berputus asa dan tetap teguh dengan strategi mereka. Dia sentiasa menunjukkan arah halatuju untuk orang ramai ikut.
Saya apabila membuat kajian terhadap ayat-ayat Al-Quran Al-Karim, ketika Baginda dan tentera Islam mengepung kota Yahudi,

Allah SWT berfirman (Surah Al-Hasyr: ayat 2), “Kamu wahai umat Islam, tidak menyangka bahawa mereka akan keluar,” kerana musuh lebih kuat sehingga tentera Islam tidak menyangka boleh mengalahkan mereka.

“Dan mereka (Yahudi) pula menyangka bahawa benteng-benteng mereka akan dapat menahan serta memberi perlindungan kepada mereka dari azab Allah,” kerana Yahudi percaya kepada pertahanan mereka, manakala tentera Islam pula bersangka-sangka bahawa mereka mampu menembusi pertahan Yahudi.

Perkara inilah yang sedang berlaku sekarang. Persoalan adakah umat kita mampu untuk membebaskan bumi Palestin? Kita ragu-ragu dengan keadaan, kemampuan, keupayaan dan masa hadapan kita sendiri?

Musuh mungkin boleh berkata, kami mempunyai sokongan antarabangsa terbesar.

Dan apabila mereka menzahirkan kekuatan mereka, kita menjadi takut disebabkan kelemahan kita. Akan tetapi ketahuilah bahawa kehendak Allah pasti akan mengalahkan selainnya.

Apakah istimewa atau kaitan antara tulisan Ari Shavit dengan “firasat” Syaikh Ahmad
Yasin mengenai “kepupusan” Israel?

Kata kuncinya terletak pada tarikh (tahun) yang mereka berdua nyatakan.

Ari Shavit menyebut bahawa Israel (Projek Zionis) mungkin akan hilang identitinya dan kewujudannya pada tahun 2026/2028 manakala Syaikh Ahmad Yasin menyebut tahun 2027 sebagai tarikh akhir/penamat kewujudan Israel.

Perbezaan cuma 1 tahun sahaja!

Berdasarkan pandangan kedua-dua tokoh di atas, saya berpandangan hal itu bukanlah satu perkara yang pelik atau tidak masuk akal.

Ari Shavit memberi pandangan. Berdasarkan realiti yang berlaku di Dalam Israel sendiri dan sebagai editor kanan sebuah akhbar yang terkemuka, beliau sudah tentu mempunya akses kepada maklumat-maklumat dan perkembangan semasa dan membuat satu “bacaan” untuk 10 tahun akan datang.

Untuk makluman, artikel beliau ditulis pada tahun 2016 dan dikemaskini pada tahun 2018, dan 10 tahun sesudah itu boleh dinisbahkan kepada tahun 2026 atau 2028.

Syaikh Ahmad Yasin pula mendasarkan “firasat”nya pada pembacaan terhadap ayat-ayat Al Qur’an tentang proses jatuh bangun sesebuah generasi atau pusingan hidup sesuatu bangsa. Beliau mengambil ibrah dari sejarah Bani Israil yang sesat di Semenanjung Saina selama 40 tahun.

“Sesungguhnya negeri itu diharamkan kepada mereka memasukinya – selama 40 tahun, mereka akan merayau-rayau dengan bingungnya (di sepanjang masa itu) di padang pasir (Sinai); maka janganlah engkau berduka cita terhadap kaum yang fasik itu,” (Surah al-Maidah, ayat 26).]

Nakbah pertama bermula pada tahun 1947.
40 tahun kemudiannya (1987) muncul pergerakan Hamas yang meneruskan Nakbah ini terhadap Israel.

40 tahun yang berikutnya akan jatuh pada tahun 2027.

Menarik bukan?

Saya mempunyai pandangan tersendiri tentang senario ini.

Pertama, tamatnya riwayat Israel nanti bukanlah bermakna seluruh muka bumi entiti haram itu akan lenyap atau hilang dari peta secara fizikal. Ia tetap akan wujud dengan segala infrastruktur, prasarana pemerintahan dan aktiviti seharian.

Penduduk-penduduknya tetap bergerak dan hidup dengan segala aktiviti lazim bagi sesebuah masyarakat.

Akan tetapi ia hanya akan wujud sebagai satu entiti yang sudah tidak memiliki kekuatan dalaman sendiri, yang sangat lemah (vulnerable), yang tidak kebal dan lumpuh dari dalam.

Ia akan kehilangan dorongan dan agenda hidup, yang dengannya momentum kelangsungan (survival) mereka dan “negara” mereka dapat dikekalkan.

Segala mitos tentang kekuatan, kecanggihan, ketangkasan dan dominasi mereka akan runtuh dalam segala bidang dan aspek.

Seolah-olah “ilmu pukau” yang mereka gunakan ke atas manusia seluruhnya sudah hilang bisanya dan tidak lagi bermanfaat untuk mereka.

Segala pencapaian mereka bukan lagi jaminan terhadap kemampuan mereka m,engungguli pihak lain ataupun juga menjadi alat untuk menundukkan atau memperhambakan pihak-pihak lain.

Ini kerana putaran dan tempoh hayat mereka sudah sampai ke puncaknya, sudah tepu dan tidak dapat melonjak lebih tinggi lagi.

Yang tinggal berbaki cuma sisa-sisa kekuatan pada tubuh badan yang sudah nazak dan nafas yang semakin semput.

Dan apabila mereka sudah berada di kemuncak yang terlalu tinggi, pada bila-bila masa sahaja mereka akan jatuh menyembah bumi dengan satu hentakan yang amat kuat, dan mereka tidak akan mampu bangun berdiri lagi.

Apa yang ditulis oleh Ari Shavit adalah amaran terhadap tanda-tanda awal kematian Israel, meskipun beliau tidak menyebutnya secara jelas.

Kalimat bahawa mereka merupakan mangsa kepada kejayaan mereka sendiri, sebenarnya adalah satu pengakuan tersirat tentang keangkuhan dan kesombongan pada jiwa dan jati diri mereka.

Kepimpinan mereka adalah pihak yang paling bertanggungjawab menyegerakan “kehancuran” mereka.

Keangkuhan dan kesombongan para pemimpin inilah yang diwarisi oleh seluruh rakyat jelata. Sifat-sifat ini sudah mandarah daging di dalam hati, jiwa, perasaan dan nilai-nilai mereka.

Bani Israel masih lagi wujud di zaman kita hari ini.

Kedua, serangan besar-besaran tentera Israel yang penakut ke atas Gaza, yang kita sedang saksikan pada hari ini, adalah pencerminan kepada keangkuhan dan kesombongan mereka. Ini juga salah satu petanda tentang “kematian” mereka yang akan berlaku tidak berapa lama lagi.

Seluruh dunia telah dan sedang menyaksikan bagaimana keserakahan hawa nafsu telah merasuk mereka dan memangsakan seluruh penduduk Gaza siang dan malam tanpa henti.

Berbezanya serangan pada kali ini ialah Israel telah terperangkap dalam permainan berbahaya ciptaan sendiri.

Kali ini, serangan balas dari para pejuang dan rakyat Palestin tidak terhad kepada satu dua kawasan tertentu sahaja, tetapi boleh dikatakan seluruh entiti haram itu dan hampir semua bandar utama dan infrastruktur kritikalnya menjadi sasaran serangan balas.

Perlawanan juga telah dipersaksikan dari dalam Israel sendiri oleh rakyat Palestin yang tinggal di dalamnya.

Serangan menggila dari entiti haram Israel juga telah membangkitkan perlawanan dari para pemuda dan juga masyarakat Palestin yang tinggal di Tebing Barat, yang sebelum ini tidak dapat digerakkan oleh kerana sekatan-sekatan tentera (checkpoint) Israel dan banyak halangan lain.

Ini ditambah dengan seruan dari kepimpinan Briged Al Qassam yang merupakan barisan hadapan (frontliner) dalam penentangan ini supaya rakyat Palestin di Tebing Barat dan dari semua wilayah yang diduduki supaya bangun melawan keganasan tentera-tentera Israel di kawasan masing-masing.

Perlawanan kali ini memasuki satu fasa baru di mana masyarakat antarabangsa khususnya pejuang-pejuang siber bukan-arab dan di luar Palestin turut terlibat dari sudut serangan siber ke atas media sosial milik ketenteraan Israel.

Ini perkembangan yang sama sekali tidak diduga oleh pihak penceroboh dan penjajah yang terletak ribuan batu jauhnya.

Meskipun senario “peperangan” ini pada zahirnya tidak seimbang langsung – antara sebuah “negara” haram yang didokong dan dipersenjatai oleh Amerika Syarikat melawan rakyat Palestin yang tidak disokong oleh kerajaan-kerajan Arab yang berdekatan sekalipun, penjajah dan penceroboh Yahudi Zionis ini tidak akan menang, sebagaimana ia telah kalah di dalam dua serangan besar ke atas Gaza sebelum ini.

Israel sebenarnya sedang “berperang” dengan seluruh dunia dan di dalam “peperangan” kali ini, ia akan terpaksa menanggung segala kesan dan akibat dari keputusan-keputusan ekstremis dan angkuh dari kepimpinannya.

Palestin pula khususnya penduduk dan para pejuang Gaza sebenarnya merupakan “wakil” kepada seluruh umat Islam dalam perjuangan untuk membebaskan Masjid Al Aqsa dan juga setiap inci tanahair Palestin dari cengkaman penjajah dan pengganas Israel.

Barangkali Ari Shavit tidak akan menjangka akan besarnya skala serangan Israel ke atas Gaza pada kali ini, ataupun kesan dari tindakan kerajaannya melakukan permbersihan etnik ke atas penduduk Palestin di kawasan Sheikh Jarrah, yang diikuti dengan pembantaian kejam terhadap rakyat Palestin di penghujung bulan Ramadan baru-baru ini, yang diteruskan lagi dengan serangan bertubi-tubi ke atas seluruh wilayah Gaza.

Satu point lagi yang saya ingin bangkitkan ialah apabila Israel benar-benar “jatuh”, ia bukan bermakna seluruh rakyatnya akan jadi tawanan perang atau menjadi pelarian.

Saya juga sangat berhati-hati untuk mengaitkan isu “kejatuhan” Israel ini dengan alamat-alamat atau peristiwa-peristiwa akhir zaman.

Yang jelas, proses “kejatuhan” ini akan berlaku sesuai dengan hukum sebab-akibat dan melalui proses yang alami dan bukannya secara yang di luar logika akal untuk memahaminya.

Kereta-kereta kebal Israel tidak akan sekonyong-konyong terbalik hanya dengan renungan tajam atau jurus-jurus jari para pejuang Palestin!

Apa yang ditulis oleh Ari Shavit dan “firasat” yang disuarakan oleh Syaikh Ahmad Yasin juga bukan suatu “ramalan” yang aneh, luarbiasa atau mustahil.

Bagi kita, umat Islam, nilai dan neraca yang sepatutnya digunapakai ialah Al Qur’an dan Hadith Nabi SAW, tanpa mengingkari atau meremehkan bacaan terhadap realiti.

Dialah yang mengeluarkan orang-orang kafir di antara Ahli Kitab dari kampung halamannya pada saat pengusiran yang pertama.

Kamu tidak menyangka, bahawa mereka akan keluar dan mereka pun yakin, benteng-benteng mereka akan dapat mempertahankan mereka dari (seksaan) Allah; maka Allah mendatangkan (seksaan) kepada mereka dari arah yang tidak mereka sangka-sangka.

“Dan Allah menanamkan rasa takut ke dalam hati mereka; sehingga memusnahkan rumah-rumah mereka dengan tangannya sendiri dan tangan orang-orang Mukmin.

“Maka ambillah (kejadian itu) untuk menjadi pelajaran, wahai orang-orang yang mempunyai pandangan!,”
(Al Qur’an: Surah Al Hasyr Ayat 2)

Saya tidak boleh mengagak atau merumuskan bahawa tarikh “kemusnahan” Israel akan berlaku pada tahun 2026, 2027 atau 2028. Allah yang lebih mengetahui.

Akan tetapi, berdasarkan ayat Al-Quran di atas, saya boleh mengandaikan bahawa Israel akan di”musnah”kan melalui tangan-tangan mereka sendiri!

Mohd Luttfi Abdul Khalid


Lebih 450,000 terima suntikan vaksin COVID-19 setakat 22 Mac

KUALA LUMPUR, 9 Syaaban 1442H, Selasa – Seramai 452,919 individu di negara ini telah menerima suntikan vaksin menerusi Program Imunisasi COVID-19 Kebangsaan setakat semalam.

Menteri Kesihatan Datuk Seri Dr Adham Baba dalam satu infografik yang dikongsikan di laman Twitter rasminya hari ini, berkata daripada jumlah itu, seramai 422,058 individu menerima suntikan dos pertama manakala 30,861 individu telah melengkapkan kedua-dua suntikan vaksin tersebut.

Tiga negeri mencatat jumlah tertinggi individu yang telah menerima dos pertama vaksin tersebut iaitu Selangor (55,763), Perak (49,053) dan Sabah (40,842).

Ini diikuti Kuala Lumpur (36,616), Sarawak (35,913), Pahang (33,257), Johor (30,868,), Pulau Pinang (29,568), Kedah (26,287), Kelantan (19,716), Terengganu (19,090), Negeri Sembilan (17,884), Melaka (10,727), Perlis (9,526), Putrajaya (4,605) dan Labuan (2,343).

Bagi individu yang telah melengkapkan kedua-dua suntikan vaksin berkenaan pula, tiga negeri mencatatkan jumlah tertinggi iaitu Sarawak (9,537), Pahang (3,677) dan Kuala Lumpur (2,722).

Diikuti Johor (2,609), Perak (2,363), Kedah (1,896), Kelantan (1,879) Sabah (1,167), Selangor (1,017), Labuan (911), Pulau Pinang (721), Negeri Sembilan (530), Putrajaya (519), Perlis (504), Terengganu (442) dan Melaka (367).

Program imunisasi yang dilancarkan pada 24 Feb itu, menyasar untuk memberikan imunisasi secara percuma kepada penduduk negara ini, baik rakyat tempatan mahupun warga asing. – Bernama


Sistem pendidikan carca merba, wujudkan jawatankuasa kaji polisi terbaik: UMNO

BANGI, 25 Ramadan 1442H, Jumaat – UMNO mencadangkan Menteri Pendidikan mewujudkan jawatankuasa khas untuk mengkaji pendekatan dan polisi terbaik pendidikan negara ketika era pandemik.

Naib Presidennya, Datuk Seri Mohamed Khaled Nordin berkata, jawatankuasa itu mesti meneliti keperluan dan jalan keluar yang praktikal serta radikal, bukan sekadar membincangkan sama ada membuka atau menutup sekolah mengikut kes harian COVID-19.

Ini kerana, beliau menyifatkan sekolah di negara ini dalam keadaan carca merba, kerana tidak banyak usaha terhadap sistem pendidikan melainkan pemansuhan Ujian Pencapaian Sekolah Rendah (UPSR) dan Pentaksiran Tingkatan 3 (PT3) serta pembukaan atau penutupan sekolah.

Atas sebab itu, beliau berkata, ibu bapa menjadi bingung, guru pula runsing dan murid-murid tidak faham dengan sistem persekolahan yang ada, selain berisiko menjadi generasi yang ketinggalan.

Justeru, melalui cadangan itu, beliau berkata, kerajaan perlu menyemak dan membangunkan pendekatan terbaik untuk diguna pakai oleh sistem persekolahan supaya pembelajaran tidak terbantut meskipun ketika pandemik.

“Sasaran pendekatan atau perubahan polisi yang diusulkan mesti menjangkau jauh sehingga lima tahun ke depan. Bukannya mengeluarkan saranan untuk dua bulan akan datang.

“Malah, inilah masa terbaik untuk menyelaras dan menyusun semula peruntukan pendidikan kita, agar perbelanjaan terbesar negara ini benar-benar dimanfaatkan dengan cara yang menampakkan hasil,” katanya dalam kenyataan, hari ini.

Pada masa sama, beliau turut menyarankan supaya pembabitan semua pihak dioptimumkan dalam mewujudkan ekosistem pendidikan era pandemik yang anjal dan berkesan.

“Isu pendidikan adalah isu nasional yang merentas ideologi, bangsa dan kasta sosial. Sudah tiba masanya untuk menteri kanan menyantuni pihak-pihak lain seperti PIBG, pemain industri, penyedia teknologi pendidikan, penyedia tuisyen swasta, NGO, persatuan penduduk setempat dan gerakan sukarelawan.

“Semua pihak mempunyai tanggungjawab dan tugas untuk sama-sama menyumbang. Pedagogi dan sistem penilaian yang digunakan mesti berubah,” katanya.


Berang dipenjara tanpa tuduhan, tahanan Palestin terus mogok lapar

RAMALLAH, 14 Zulhijjah 1442H, Sabtu – Jumlah tahanan Palestin yang melakukan mogok lapar di penjara negara haram Israel kini meningkat kepada 13 orang.

Tindakan itu bagi memprotes rejim penjajah yang menangkap mereka tanpa sebarang tuduhan atau perbicaraan, lapor agensi Anadolu.

Menurut Persatuan Tahanan Palestin (PPC), lapan lagi tahanan Palestin bertindak bersolidariti dengan melancarkan mogok lapar.

Persatuan itu berkata, tahanan baharu yang melancarkan tindakan itu adalah Alaa El-Din Khaled Ali dari Ramallah dan Ahmed Abdel Rahman Abu Sale, Muhammad Khaled Abu Sale, Hussam Taysir Rabie dan Fadi Al-Amour yang berasal dari Hebron.

PPC berkata, tiga tahanan lain telah menghentikan mogok setelah pihak berkuasa bersetuju menetapkan had penahanan serta tarikh untuk pembebasan mereka.

Difahamkan, seorang lagi tahanan, Muayyad Al-Khatib, 21, terpaksa menghentikan tindakan mogok ekoran tahap kesihatannya yang semakin merosot.

Muayyad dilaporkan mengalami penyusutan berat badan yang melampau, pendarahan dalam perut dan muntah darah.

Setakat ini, sekitar 4,850 tahanan Palestin termasuk 41 wanita dan 225 kanak-kanak di penjara Israel. Malah, 540 rakyat Palestin ditangkap di bawah tahanan pentadbiran.

Perintah tahanan pentadbiran boleh diperbaharui serta-merta tanpa perlu didakwa di mahkamah. – Agensi


Gelombang ketiga: Hong Kong larang makan di restoran

HONG KONG, 6 Zulhijjah 1441H, Isnin – Hong Kong melarang orang ramai makan di restoran berikutan kemunculan gelombang ketiga coronavirus yang mengakibatkan ratusan kes baharu.

Langkah-langkah baru, yang disahkan oleh Majlis Eksekutif pada mesyuarat tergempar, juga mewajibkan pemakaian topeng muka di semua tempat awam, di luar dan di dalam rumah, lapor Hong Kong’s Now TV.

Larangan itu akan berkuat kuasa pada Rabu ini.

Hong Kong mencatatkan hampir 140 kes baharu COVID-19 pada hari ini dan kes kematian ke-20 dikaitkan dengan wabak itu, lapor akhbar Ming Pao.

Pakar kesihatan mendakwa kenaikan kes COVID-19 adalah kerana ribuan kru laut, udara dan pelancong perniagaan dari China tidak melakukan ujian dan kuarantin. – Agensi


Kerajaan fokus tangani isu miskin tegar – Mustapa

KOTA BHARU, 2 Rabiulawal 1443H, Sabtu – Kerajaan akan memberi keutamaan serta penekanan bagi menangani isu miskin tegar di negara ini selaras dengan Rancangan Malaysia Ke-12 (RMK-12) yang telah diluluskan di Dewan Rakyat, pada Khamis lepas.

Menteri di Jabatan Perdana Menteri (Ekonomi) Datuk Seri Mustapa Mohamed berkata, kerajaan pusat akan mengatur strategi baharu untuk menghapuskan isu berkenaan memandangkan mungkin berlaku peningkatan dalam peratusan kadar miskin tegar susulan pandemik COVID-19.

“Dulu (2019) kadar miskin tegar adalah 0.4 peratus dan pada tahun berikutnya ia naik pada 0.8 peratus selepas COVID-19… perkara ini perlu diberi fokus yang lebih. Caranya kerajaan pusat perlu ada pegawai khusus dan di peringkat daerah juga untuk menangani isu kemiskinan.

Penting sekali adalah mengadakan pelbagai program atau projek ekonomi yang lebih berkesan yang boleh membantu meningkatkan taraf hidup rakyat,” katanya kepada pemberita selepas menghadiri sesi libat urus bersama Kerajaan Negeri Kelantan berhubung RMK-12 di Kompleks Kota Darul Naim, hari ini.

Dalam perkembangan lain, Mustapa berkata, sebanyak 46.8 peratus daripada RM39 bilion peruntukan bagi pembangunan asas dibelanjakan membabitkan seluruh negara, setakat 3 Okt lepas.

Menurutnya, jumlah peratusan yang dibelanjakan itu mengalami kelewatan daripada perancangan asal disebabkan pelbagai masalah seperti isu pemilikan tanah, kontrak dan sebagainya, selain pandemik COVID-19.

Beliau berkata justeru, kerajaan pusat serta negeri akan memantau rapi setiap projek pembangunan asas bagi memastikan perkara sedemikian tidak berulang pada masa hadapan. – Bernama


Malaysia masih tunggu keputusan Arab Saudi berhubung kuota haji

TAWAU, 25 Rejab 1443H, Ahad – Malaysia masih menunggu keputusan akhir daripada kerajaan Arab Saudi berhubung kuota untuk rakyat Malaysia mengerjakan ibadah haji di negara itu.

Timbalan Menteri di Jabatan Perdana Menteri (Hal Ehwal Agama) Datuk Ahmad Marzuk Shaary berkata sehingga kini kerajaan belum menerima jumlah kuota yang diperuntukkan Arab Saudi, iaitu kebiasaannya Malaysia dibenarkan menghantar seramai kira-kira 32,000 jemaah.

“Sekiranya sudah ada angka yang tepat, kita akan mula menyaring para jemaah yang layak untuk pergi mengerjakan haji tahun ini,” katanya kepada pemberita selepas Program Inspirasi Kasih Yayasan Pembangunan Ekonomi Islam Malaysia (YaPEIM) di sini hari ini.

Selain itu, katanya, berikutan peningkatan sebanyak 15 peratus cukai tambah nilai (VAT) yang dikenakan Arab Saudi, kos haji dijangka turut meningkat tahun ini.

“Begitu juga dengan kos hotel di Arab Saudi mungkin akan meningkat disebabkan prosedur operasi standard (SOP) yang mengurangkan jumlah jemaah dalam satu bilik, sekiranya ada peningkatan kos haji pada tahun ini, kerajaan (akan) pastikan ia tidak akan membebankan para jemaah yang layak.

“Kerajaan mungkin akan melaksanakan subsidi secara bersasar kepada jemaah haji supaya mereka tidak terbeban dengan kenaikan kos yang tidak dapat dielakkan,” katanya.

Sementara itu, ketika ditanya mengenai individu belum menerima suntikan dos penggalak vaksin COVID-19 yang dilarang masuk ke masjid, Ahmad Marzuk berkata ia adalah di bawah pihak berkuasa agama negeri.

“Walaupun ia tidak diwajibkan tetapi saya sangat galakkan seluruh rakyat Malaysia untuk mengambil dos penggalak sebagai pelindung tambahan,” katanya.

Terdahulu, Ahmad Marzuk menyampaikan sumbangan kepada 76 ketua keluarga mangsa kebakaran di Kampung Titingan pada tahun lepas.

Sumbangan berupa bakul makanan itu disumbangkan oleh YaPEIM bernilai RM28,000 serta Tabung Musa’adah Jabatan Kemajuan Islam Malaysia (RM12,400). – Bernama


Tambah PPV ‘walk-in’ seiring usaha pergiat PICKids

BANGI, 28 Rejab 1443H, Rabu – Pusat Pemberian Vaksin (PPV) secara datang terus atau ‘walk-in’ akan diperbanyakkan dalam masa terdekat.

Menteri Kesihatan, Khairy Jamaluddin Abu Bakar berkata, langkah itu seiring usaha mempergiatkan vaksinasi dalam kalangan kanak-kanak di bawah Program Imunisasi COVID-19 Kebangsaan Kanak-kanak (PICKids).

“Kita akan memudahkan lagi proses vaksinasi terutama di Sarawak di mana program PICKids yang dipengerusikan Timbalan Menteri Kesihatan 1.

“Saya akan cadangkan supaya PPV Walk-In dibuka di kawasan-kawasan yang sudah tidak ada temu janji atau yang sudah selesai.

“Bolehlah PPV Walk-In dibuka serta memberi perhatian di kawasan ,” katanya seperti dipetik portal tempatan, hari ini.

Pada masa sama, Khairy berkata, Kementerian kesihatan (KKM) kini sedang giat melaksanakan pelbagai langkah dalam menghadapi cabaran gelombang Omicron ketika ini.

Tegas beliau, ia termasuk mempergiat pemberian dos penggalak vaksin COVID-19 dan sehingga 28 Februari lalu, kadar liputan dos penggalak adalah 62 peratus populasi dewasa.

Selain, menambah baik pengurusan COVID-19 melalui pendekatan FTTIS (Find, Test, Trace, Isolate and Support) yang diautomasikan, KKM juga turut bekerjasama dengan dengan fasiliti kesihatan swasta dalam pengurusan kes COVID-19, kata Khairy.

“Hospital-hospital swasta telah bekerjasama dalam menyediakan katil bagi merawat kes COVID-19.

“Pengamal-pengamal perubatan swasta juga dilibatkan dalam pemantauan kes-kes positif yang diasingkan di rumah,” katanya.

Jelasnya, antara usaha lain yang dilakukan termasuk membangunkan COVID-19 Clinical Care Pathway bagi tujuan memulakan ubat antiviral terkini yang akan diberikan kepada pesakit COVID-19 berisiko tinggi pada peringkat lebih awal ketika mereka bergejala ringan bagi mencegah jangkitan menjadi lebih teruk.

Selain itu, National COVID-19 Rapid Response Task Force (RRTF 2.0) diaktifkan semula sejak 7 Februari lalu dengan objektif utama penubuhannya adalah untuk memastikan akses ke Pusat Kuarantin dan Rawatan COVID-19 Berisiko Rendah (PKRC) dan hospital terjamin.

“RRTF 2.0 juga akan melakukan pemantauan kes positif COVID-19 melalui Pusat Penilaian COVID-19 secara maya (VCAC),” katanya.


Brazil mula vaksin kanak-kanak 5 hingga 11 tahun

SAO PAULO, 15 Jamadilakhir 1443H, Selasa – Brazil memulakan pemberian vaksinasi COVID-19 kepada golongan kanak-kanak yang berusia antara lima hingga 11 tahun.

Kanak-kanak pertama yang menerima vaksinasi adalah kanak-kanak orang Asli lelaki berusia lapan tahun, Davi Seremramiwe Xavante dalam majlis rasmi di Hospital Sao Paulo yang turut dihadiri Gabenor negeri, Joao Doria.

Terdahulu, pada 16 Disember, pengawal selia kesihatan Brazil meluluskan vaksin Pfizer BioNTech COVID-19 – yang selamat digunakan untuk kanak-kanak

Bagaimanapun 28 Disember lalu, Presiden Brazil Jair Bolsonaro menegaskan untuk tidak memberi kebenaran vaksin kepada kanak-kanak perempuan berusia 11 tahun.

Brazil telah memberikan 320 juta dos vaksin COVID-19 sejak permulaan kempen vaksinasi pada Januari 2021 dengan kira-kira 143 juta orang, atau 68 peratus daripada populasi.

Kini sebahagian penduduk negara berkenaan telah melengkapkan vaksin. – Agensi


Yakin menang besar PRU15 serlah sikap ego UMNO

Oleh Athirah Huda Zalhe

BANGI, 30 Zulkaedah 1443H, Khamis – Keyakinan UMNO mampu menang besar Pilihan Raya Umum Ke-15 (PRU15) – tanpa Muafakat Nasional – menyerlahkan sikap ego dan tamak parti itu yang tidak menguntungkan rakyat.

Sekalipun menang PRU15, ia tidak membawa makna kepada agenda rakyat serta negara sekiranya parti itu sarat dengan perpecahan dalaman.

Presiden BERJASA, Ustaz Zamani Ibrahim  percaya keyakinan UMNO untuk bergerak solo dibina atas dasar kemenangannya pada dua Pilihan Raya Negeri (PRN) di Melaka dan Johor sebelum ini.

“Negara memerlukan barisan kepimpinan baharu, muka baru serta berwibawa untuk membina semula keunggulan negara serta bermaruah.

“Agenda besar ini tidak ada dalam ‘road map’ UMNO, yang dicanang setiap hari ialah UMNO nak berkuasa,” katanya kepada Ismaweb.net, hari ini.

Beliau berkata demikian sebagai mengulas situasi semasa politik negara dan hala tuju kerjasama parti-parti Melayu dalam mendepani PRU15 tidak lama lagi.

Mengulas kedudukan PAS ketika ini, Ustaz Zamani berpandangan bahawa parti itu perlu menjangkau lebih jauh daripada sempadan UMNO dan Parti Pribumi Bersatu Malaysia (Bersatu), sekiranya serius ingin membina semula negara.

Justeru, beliau menyarankan PAS untuk terbuka berbincang dan mengadakan sesi meja bulat dengan parti-parti lain walaupun bersaiz kecil.

“Kekuatan PAS untuk mengikat UMNO dengan Muafakat Nasional dan Bersatu dengan Perikatan Nasional tidak ada.

“PAS boleh ditinggalkan tanpa izin UMNO dan juga Bersatu apabila parti tersebut mendapat peluang tanpa PAS,” katanya.

Memandangkan BERJASA sedang membina kekuatan sokongan dan kerjasama dengan beberapa parti, pimpinan NGO dan tokoh nasional, Ustaz Zamani mempelawa PAS untuk turut serta dengan Jajaran Baharu atas slogan Bersama Pimpin Negara.

“Tinggalkanlah budaya kerja ‘hidung tak mancung pipi tersorong-sorong’ kepada budaya kerja ‘hati gajah sama dilapah, hati kuman sama dicecah’,” katanya.


Pilihan raya Lubnan: Hizbullah, sekutu hilang majoriti di Parlimen

BEIRUT, 17 Syawal 1443H, Rabu – Gerakan Hizbullah Lubnan dan sekutunya hilang majoriti Parlimen selepas keputusan akhir pilihan raya umum negara itu diumumkan semalam.

Blok pimpinan Hizbullah hanya memenangi 62 daripada 128 kerusi yang dipertandingkan, berbanding 71 kerusi majoriti yang dimenangi dalam pilihan raya 2018.

Walaupun mengalami kekalahan, Hizbullah dan sekutunya Amal memperoleh semua 27 kerusi Parlimen yang diperuntukkan untuk ahli Parlimen Syiah, berbanding 26 kerusi yang diperoleh dalam pilihan raya lalu.

Bagaimanapun sekutu Hizbullah kehilangan kerusi yang memihak kepada calon bebas dan parti Pasukan Lubnan (LF) – yang disokong Arab Saudi – muncul sebagai blok Kristian terbesar, menggantikan sekutu Hizbullah, Presiden Michel Aoun dari Pergerakan Patriotik Bebas Kristian.

Ramai dalam kalangan masyarakat Sunni Lubnan memboikot pilihan raya selepas pemimpin Gerakan Masa Depan Lubnan yang juga bekas Perdana Menteri, Saad Hariri berundur daripada politik di samping keputusan Arab Saudi menarik balik sokongan kepada parti itu.

Di sebalik kekalahan Hizbullah, pergerakan itu masih dilihat sebagai ‘ancaman yang semakin meningkat’ kepada Israel.

Menurut Times of Israel, keputusan pilihan raya tidak akan mengubah pengaruh yang dikenakan oleh kumpulan yang disokong Iran.

“Kali terakhir Hizbullah dan sekutunya berada dalam minoriti menentang blok bersatu secara teori pada 14 Mac, sehingga pilihan raya 2018, mereka masih berjaya mencapai matlamat mereka di peringkat domestik dan serantau,” katanya.

Kebangkitan golongan bebas dalam pilihan raya tahun ini di tengah-tengah kegawatan ekonomi negara dan penentangan pilihan raya pertama sejak letupan Pelabuhan Beirut pada 2020 menghantar mesej kepada elit politik yang telah lama dituduh melakukan rasuah dan salah urus. – Agensi


Ratusan pejuang Ukraine serah diri di Mariupol

KYIV, 18 Syawal 1443H, Khamis – Russia mendakwa hampir 700 lagi pejuang Ukraine menyerah diri di Mariupol.

Ukraine mengarahkan pasukan tenteranya di Mariupol untuk berundur, namun hasil akhir pertempuran paling berdarah di Eropah selama beberapa dekad kekal masih tidak dapat diselesaikan.

Pegawai Ukraine enggan mengulas secara terbuka mengenai nasib pejuang yang membuat pendirian terakhir mereka di loji keluli Azovstal, bertahan ketika Mariupol diambil alih oleh tentera Russia.

Russia mendakwa, 694 lagi pejuang menyerah diri menjadikan jumlah keseluruhan 959 tawanan tentera Ukraine.

Pemimpin pemisah pro-Russia yang mengawal kawasan itu, Denis Pushilin dipetik oleh agensi berita tempatan DNA sebagai berkata, komander utama masih berada di loji itu.

Pegawai Ukraine mengesahkan lebih 250 pejuang menyerah diri pada Selasa, namun tidak menyatakan berapa ramai berada di dalam kawasan dikuasai Russia.

Mariupol ialah bandar terbesar yang ditawan Russia setakat ini dan membolehkan Presiden Vladimir Putin mendakwa kemenangan yang jarang berlaku dalam pencerobohan yang bermula pada 24 Februari lalu. – Agensi


Perlu ada akta pastikan tanah rizab Melayu diganti

Oleh Ainul Illia Meor Suzurudin

KUALA LUMPUR, 5 Jamadilakhir 1443H, Sabtu – Perlu ada satu Rang Undang Undang (RUU) baharu digubal bagi tujuan memastikan penggantian tanah rizab Melayu yang telah diambil oleh negeri-negeri.

Pengerusi Pertubuhan Profesional Tanah Malaysia (PERTAMA), Prof Dr Ismail Omar berkata, kelemahan yang berlaku sekarang adalah kerana tiada satu jabatan yang mengkhususkan kepada pengurusan tanah rizab Melayu.

“Patutnya tanah rizab Melayu sekurang-kurangnya ada kios kecil untuk menguruskannya. Minta maaf cakap di Jabatan Ketua Pengarah Tanah dan Galian (JKPTG) pun tiada unit tanah rizab Melayu, apatah lagi di pejabat tanah.

“Yang ada pun itu ad hoc semuanya. Hanya empat negeri sahaja ada data berkaitan tanah rizab Melayu,” katanya dalam Konvesyen Tanah Melayu 2022: Isu Dan Cabaran Pemilikan Ke Arah Penyelesaian Terbaik di Wisma Sejarah, hari ini.

Profesor Harta Tanah Universiti Tun Hussein Onn Malaysia (UTHM) itu berkata, ketiadaan jabatan khusus untuk melindungi tanah rizab Melayu mencerminkan bahawa ‘senjata’ orang Melayu belum ampuh lagi.

“Bukan kita nak pertajam senjata nak bunuh orang. Tidak. Tetapi apabila kita ada senjata yang tajam, dapatlah kita putuskan tali yang mengikat kita. Untuk kita bebas dan berfikiran terbuka, untuk menyonsong arus dan maju ke hadapan.

“Tapi jika kita terikat, kaki kita terikat, ditambah mental kita terikat. Akan jadi susah kita nak maju ke hadapan. Takkan capai sustainability. Apatah lagi wakaf,” katanya.

Untuk membekalkan rakyat dengan maklumat serta pengetahuan mengenai hartanah, beliau berkata, PERTAMA sedang merancang untuk merakyatkan ilmu hartanah di semua peringkat.

“Kita akan usahakan untuk dimasukkan dalam silibus sekolah Darjah 6 untuk beri penekanan mengenai ilmu hartanah,” katanya.

Jika ia tidak dilaksanakan, beliau berkata, dibimbangi situasi sekarang yang menyaksikan penyusutan tanah rizab Melayu akan berlanjutan hanya kerana ketidakcekapan dan kurangnya ilmu pengetahuan dalam menguruskannya.

“Boleh dikatakan 95 peratus pegawai pentadbir tanah tidak mempunyai asas ijazah pertama dalam bidang tanah. Bukan nak kata mereka tak boleh buat kerja, tidak. Tetapi mereka akan ambil masa yang lama untuk belajar, untuk melaksanakan keputusan berkaitan dengan tanah.

“Walhal pejabat tanah, yang kerjanya orang Melayu, pegawai daerah orang Melayu, kakitangan JKPTG orang Melayu. Tetapi tanah rizab Melayu terus menyusut.

“Jangan terkejut, jika kita tak melihat perkara ini dengan penuh kesedaran. Barangkali kubur kita nanti pun tiada. Yang menguruskan kubur kita adalah orang bukan Melayu.

“Kita bukan rasis tapi ini adalah fakta. Kita kena berjaga-jaga. Bukannya berjaga-jaga dengan ambil hak orang lain. Tetapi ambil hak kita dengan wajar dan penuh hikmah,” katanya.


Suspek tikam imam ketika solat tak mengaku salah

NEW YORK, 20 Ramadan 1444H, Selasa – Lelaki yang didakwa menikam seorang imam ketika solat Subuh di sebuah masjid bandar Paterson, New Jersey, dihadapkan ke mahkamah, hari ini.

Serif Zorba yang bertindak di luar kawalan dengan menikam imam, Sayed Elnakib, ketika menunaikan solat subuh bersama kira-kira 200 jemaah lain di masjid Omar berjaya ditahan sehari selepas kejadian.

Lelaki berusia 32 tahun itu mengaku tidak bersalah atas dakwaan cubaan membunuh dan memiliki senjata yang menyalahi undang-undang.

Perbicaraan kes disambung 13 April depan.

Imam yang berusia 65 tahun itu kini dilaporkan stabil dan terpaksa ditahan di hospital kerana dua tikaman terkena paru-paru.

Jurucakap Masjid Omar, Abdul Haman memaklumkan, Sayed kini ditemani ahli keluarga dan keadaan semakin baik.

Dalam pada itu, presiden masjid berkenaan, Hasan Oren berkata, pihaknya menyedari Serif menjadi jemaah di masjid berkenaan sejak awal Ramadan lalu.

“Dia mengunjungi masjid ini sejak awal Ramadan lagi dan tidak menyangka dia bertindak di luar kawalan kerana kelihatan normal seperti jemaah lain,” katanya.

Pimpinan masjid memberi jaminan untuk mempertingkatkan kawalan supaya kejadian sama tidak berulang.

Mereka memberi jaminan Masjid Omar masih selamat untuk beribadah dan akan terus dibuka. – Agensi


PRN Johor: 85 calon hilang deposit

KUALA LUMPUR, 10 Syaaban 1443H, Ahad – Pilihan Raya Negeri (PRN) Johor menyaksikan cubaan 85 calon menjadi wakil rakyat di kawasan Dewan Undangan Negeri (DUN) pada pilihan raya itu pulang dengan “tangan kosong” selepas kehilangan deposit.

Ini termasuk calon tiga parti baharu yang membuat langkah sulung iaitu Parti Pejuang Tanah Air (Pejuang) yang mempertaruhkan 42 calon, Parti Bangsa Malaysia (PBM) (empat calon) dan Parti Bumiputra Perkasa Malaysia (Putra) (seorang calon).

Parti Warisan yang melebarkan sayapnya di Semenanjung dengan meletakkan enam calon selain Parti Sosialis Malaysia yang bertanding satu kerusi turut menerima nasib sama.

Selain itu, tujuh calon Parti Keadilan Rakyat (PKR) iaitu Dewan Undangan Negeri (DUN) Sri Medan, Semarang, Tenggeroh, Pasir Raja, Johor Lama, Tanjung Surat dan Benut turut kehilangan deposit setelah gagal memperoleh satu per lapan atau 12.5 peratus undi daripada jumlah keseluruhan undi yang dikira.

Manakala masing-masing empat calon Perikatan Nasional (PN) yang bertanding di Yong Peng, Layang-Layang, Mengkibol dan Paloh dan Pakatan Harapan (PH) di Endau, Panti, Sedeli dan Penawar turut menerima nasib sama.

Bagi kesemua 16 calon Bebas yang bertanding di 12 DUN, hanya Zahari Osman yang berhadapan pertandingan empat penjuru di DUN Penggaram memperoleh undi tertinggi berbanding calon Bebas lain iaitu sebanyak 2,190 undi. – Bernama


Hentikan polemik! Laksana segera moratorium automatik jika benar kerajaan prihatin

BANGI, 27 Syawal 1442H, Selasa – Gabungan pertubuhan bukan kerajaan (NGO) – lebih 20 NGO dan Kumpulan Pertubuhan Masyarakat Sivil (CSO) Melayu dan Islam Kebangsaan – hari ini menggesa kerajaan untuk menghentikan polemik moratorium dengan tindakan serta-merta.

Koordinator Gabungan NGO-NGO Melayu dan Islam, Ahmad Yazid Othman mendesak Kabinet Malaysia mengarahkan pihak pemberi pinjaman seperti bank, peminjam berlesen, syarikat kredit, koperasi dan seupamanya, memberikan moratorium automatik dan tanpa syarat kepada semua golongan B40 dan M40 selama 6 bulan.

Moratorium itu juga, tegasnya, perlu diberi tanpa mengenakan sebarang faedah atau keuntungan tambahan termasuk apa jua bentuk caj sepanjang tempoh berkenaan.

“Moratorium automatik amat diperlukan oleh semua rakyat disebabkan pihak kerajaan tidak mampu memberikan bantuan tunai, setimpal dengan kos kerugian yang ditanggung rakyat yang berupaya untuk meringankan beban dan aliran tunai mereka.

“Bantuan yang diberikan setakat ini jauh lebih rendah daripada Garis Kemiskinan Kebangsaan RM2208.00.

“Kebanyakan rakyat yang terbeban dengan hutang pinjaman sewaktu krisis wabak COVID-19 ini, moratorium automatik ini adalah perkara ‘hidup atau mati’ dari segi menyambung kehidupan harian mereka dan mampu menghindar mereka dari terjebak dengan hutang ‘Ah Long’ dan masalah sosial,” katanya dalam satu kenyataan bersama, hari ini.

Sehubungan itu, Ahmad Yazid menggesa kerajaan menggunakan segala kuasa yang diberikan oleh Yang Di-Pertuan Agong di kala darurat ini termasuk Ordinan Darurat bagi menangani krisis ekonomi dan kesihatan dengan berkesan.

“Rakyat memberikan kepercayaan kepada kepimpinan kerajaan untuk melaksanakan amanah tersebut demi kepentingan rakyat Malaysia.

“… dan sedang memerhatikan setiap tindakan yang diambil Sam ada benar-benar menggambarkan keprihatinan terhadap kumpulan majoriti rakyat yang terkesan kelangsungan hidup mereka.

“Kami juga menyeru kepada seluruh rakyat yang ingin bersolidariti supaya mengemukakannya dengan menyokong petisyen yang dilancarkan dua hari lepas dan setakat ini telah berjaya mengumpul kan lebih 10,000 sokongan.

Sebagai tanda sokongan, orang ramai boleh menandatangani petisyen di pautan https://www.change.org/SelamatkanRakyatBUKANbank

Antara NGO yang menyokong desakan ini adalah Dewan Perniagaan Melayu Malaysia (DPMM), Persatuan Pengguna Islam Malaysia (PPIM), Pertubuhan-Pertubuhan Pembela Islam (PEMBELA), Majlis Tindakan Ekonomi Melayu Bersatu Berhad (MTEM), Allied Coordinating Committee of Islamic NGO (ACCIN).

Selain itu adalah Gerakan Pembela Ummah (UMMAH), Kongres Rakyat, Dewan Perniagaan Islam Malaysia (DPIM), Gabungan Persatuan Alumni Sekolah Berasrama Penuh (GPASBP), Padi Rescue, Persatuan Pendidikan dan Kebajikan Jaringan Nelayan Pantai Malaysia (JARING).

Juga termasuk dalam sokongan adalah Persatuan Peguam Muslim Malaysia (PPMM) Persatuan Usahawan Wanita Bumiputra Malaysia, Persatuan Iqra Malaysia (PIM), Liga Muslim Malaysia, Persatuan Jihad Ekonomi Muslim Bersatu (JIETU), Yayasan Patriot Negara Malaysia (YPNM), Gerakan153 (G153), Pertubuhan Pribumi Perkasa Malaysia (PERKASA), Persatuan Pengusaha Percetakan Melayu Malaysia.

Pertubuhan Sahabat Erat dan Amanat Rakyat Malaysia (SEDAR), Pertubuhan Gerakan Qiam (QIAM), Gabungan Demi Melayu (DemiMelayu), Movement for Monetary Justice (MMJ) dan Angkatan Belia Islam Malaysia (ABIM).


COVID-19: Singapura catat 257 kes baharu dalam tempoh 24 jam

SINGAPURA, 27 Zulkaedah 1441H, Ahad – Singapura merekodkan 257 lagi kes baharu jangkitan COVID-19 dalam tempoh 24 jam lepas dengan lapan daripadanya membabitkan kes dalam komuniti.

Menurut data ringkas setakat tengah hari yang dikeluarkan oleh Kementerian Kesihatan (MOH), daripada jumlah kes dalam komuniti itu, dua adalah warga Singapura atau penduduk tetap, dan enam pemegang pas kerja.

Selain itu, menurut kementerian itu, terdapat lima kes import yang diletakkan di bawah Notis Jangan Keluar Rumah (SHN) sebaik sahaja tiba di Singapura.

Bagi kes hari ini, sebahagian besarnya adalah pekerja asing yang tinggal di asrama, menurut kenyataan itu.

Dengan perkembangan terbaru itu, jumlah keseluruhan jangkitan di republik itu adalah 47,912 kes.

Dalam data lengkap yang dikeluarkan semalam, Singapura mengklasifikasikan 638 sebagai kes import, 2,111 sebagai kes dalam komuniti dan 44,906 sebagai penghuni asrama.

Secara keseluruhan, 43,833 atau kira-kira 92 peratus kes telah pulih sepenuhnya daripada jangkitan itu dan dibenarkan keluar dari hospital atau kemudahan rawatan dalam komuniti.

Setakat 12 tengah hari semalam, terdapat 169 kes yang disahkan masih dirawat di hospital, dengan kebanyakannya berada dalam keadaan stabil atau bertambah baik dan tiada pesakit dirawat di unit rawatan rapi.

Sebanyak 3,626 pesakit yang bergejala atau sihat secara klinikal namun masih diuji positif jangkitan COVID-19 telah diasingkan dan dirawat di kemudahan komuniti.

Setakat ini, 27 orang meninggal dunia akibat komplikasi disebabkan jangkitan COVID-19 di negara ini.

Memandangkan tidak ada lagi kes yang dikaitkan dengan kluster Changi Lodge II di Tanah Merah Coast Road; dan Sungei Tengah Lodge di Old Choa Chu Kang Road, dalam tempoh dua inkubasi kebelakangan, kluster berkenaan kini ditutup.

Bagaimanapun, dua kluster baharu dikenal pasti semalam, dua buah asrama di 72 Tagore Lane dan 54 Tech Park Crescent. -Bernama


135 ulama, imam ditugas bimbing jemaah haji tahun ini

JEDDAH, 5 Zulhijjah 1442H, Khamis – Kementerian Hal Ehwal Islam Arab Saudi menugaskan seramai 135 ulama dan imam untuk memberikan bimbingan agama kepada jemaah haji semasa ibadah haji yang akan datang.

Melaluinya para ulama dan imam akan bersedia untuk menjawab pertanyaan jemaah berkaitan dengan ibadah haji.

“Langkah itu seiring dengan arahan kepemimpinan Arab Saudi untuk memberikan semua layanan bagi jemaah haji untuk melakukan ibadah mereka dengan tenang,” kata kementerian itu.

Selain itu, talian telefon juga telah disediakan untuk memberikan maklum balas automatik terhadap pertanyaan jemaah dalam 10 bahasa.

Bahasa yang disediakan ialah Arab, Inggeris, Perancis, Turki, Hindi, Urdu, Hausa, Indonesia, Bengali, Amharic.

Sebelum ini, Kementerian Haji dan Umrah Arab Saudi memaklumkan, jemaah haji akan diterima pada 17 dan 18 Julai di empat pusat.

Mereka diterima di empat pusat wilayah sebelum dibawa ke Masjidil Haram dengan bas untuk mengerjakan tawaf ketibaan sebelum menuju ke tanah suci.

Permit dikeluarkan kepada warganegara dari 150 negara dan keutamaan diberikan kepada mereka yang belum pernah menunaikan haji sebelum ini serta kumpulan umur tertentu.

Kementerian Haji dan Umrah juga meminta semua jemaah yang memenuhi syarat mendapat permit mengerjakan haji tahun ini untuk mengunjungi pusat vaksin terdekat bagi mengambil dos suntikan COVID-19 kedua sebagai langkah berjaga-jaga. – Agensi


Kajian undang-undang pemberi maklumat jadi tumpuan Dewan Rakyat

KUALA LUMPUR, 11 Rabiulakhir 1443H, Selasa – Persidangan Dewan Rakyat hari ini dijangka mengupas isu berkenaan cadangan mengkaji semula undang-undang berkaitan pemberi maklumat di bawah Akta Perlindungan Pemberi Maklumat 2010 (Akta 711).

Menurut Aturan Urusan Mesyuarat di laman rasmi Parlimen, persoalan itu akan dikemukakan Datuk Seri Anwar Ibrahim (PH-Port Dickson) pada Waktu Pertanyaan-pertanyaan Menteri selain ingin tahu mengenai keberkesanan melindungi pemberi maklumat dalam kes salah laku dan rasuah berprofil tinggi.

Pada sesi itu juga, Datuk Ahmad Nazlan Idris (BN-Jerantut) meminta penjelasan Menteri Pertanian dan Industri Makanan mengenai isu kenaikan kos input pertanian khasnya baja yang mencecah sehingga 70 peratus dan tindakan kementerian bagi menangani isu tersebut.

Sementara itu, Datuk Zakaria Mohd Edris (Bersatu-Libaran) pada sesi soal jawab akan bertanyakan kepada Menteri Kanan Pertahanan tentang sejauh mana inisiatif berkaitan pertahanan dan keselamatan di bawah Rancangan Malaysia Ke-12 menjamin keselamatan rakyat dan kedaulatan negara.

Wan Hassan Mohd Ramli (PAS-Dungun) pula akan membangkitkan mengenai proses penggubalan satu Akta Halal bagi tujuan penyelarasan dan pemantapan peruntukan undang-undang mengenai proses, prosedur serta kawalan pensijilan halal untuk seluruh negara.

Selain Rang Undang-Undang Kawalan Bekalan (Pindaan) 2021 yang dijangka dibentangkan untuk bacaan kali pertama, sidang Dewan Rakyat hari ini turut tertumpu kepada sesi penggulungan perbahasan Rang Undang-Undang Perbekalan 2022 (Bajet 2022) peringkat dasar oleh kementerian terlibat.

Dewan Rakyat akan bersidang sehingga 16 Disember ini. – Bernama


Ketua ajaran PMYT seru pengikut bertaubat

SHAH ALAM, 20 Safar 1443H, Isnin – Ketua ajaran Perjalanan Mimpi Yang Terakhir (PMYT) Masitah Ab Jalar yang membuat pengisytiharan taubatnya (Istitabah) hari ini meminta pengikutnya untuk sama-sama bertaubat serta kembali kepada ajaran Islam sebenar.

Pada majlis berkenaan, Masitah, 39, juga dikenali sebagai Sittah An Nur ketika mengumumkan pengisytiharan di Masjid Sultan Salahuddin Abdul Aziz Shah berkata bahawa pengakuan taubat itu dibuat dengan rela hati dan tanpa paksaan mana-mana pihak.

“Saya bertaubat kembali ke pangkal jalan dan akan mengamalkan ajaran Islam berdasarkan sumber pengetahuan dan ilmu yang benar.

“Justeru, saya menyeru kepada semua pihak atau mana-mana individu yang mendengar, mengikuti, mempercayai tentang mimpi saya agar segera menghentikan apa-apa bentuk kepercayaan atau keyakinan yang terbina berdasarkan kenyataan saya dan kembali kepada Islam yang sebenar,” katanya pada Majlis Pengisytiharan Taubat (Istitabah) hari ini.

Selesai pengisytiharan tersebut Masitah menandatangani dokumen pengisytiharan taubat.

Manakala dokumen penyaksian pengisytiharan taubat Masitah telah ditandatangani oleh Mufti Selangor Datuk Dr Anhar Opir; Pengarah Jabatan Agama Islam Selangor (JAIS), Datuk Mohd Shahzihan Ahmad; Setiausaha Majlis Agama Islam Selangor Dr Ahmad Shahir Makhtar dan Pengarah Bahagian Penyelarasan Penguatkuasaan Pendakwaan Syariah, Jabatan Kemajian Islam Malaysia Mohd Ansor Rullah Mohd Hassim.

Dalam pada itu, Mohd Shahzihan berkata, pihaknya terus memantau Masitah dan sekiranya beliau melakukan perkara yang bertentangan ajaran Islam, tindakan penguatkuasaan akan dilaksanakan ke atasnya.

“Ini adalah agama Islam, iaitu apa jua penguatkuasaan yang dilakukan adalah untuk menyelamatkan seperti keadaan sekarang contohnya jika Masitah tidak akur maka Seksyen 7 dan Seksyen 8(b) Enakmen Jenayah Syariah (Selangor) Tahun 1995 akan dikuatkuasakan jadi dia apabila akur, kita isytihar (taubat),” katanya.

Beliau berkata, pihaknya tidak mahu mengambil tindakan yang menjadikan individu menjadi semakin jauh dari tuhan dan menjadi umat lebih rosak dan teruk.

Katanya, majlis hari ini diatur atas persetujuan Masitah dengan rela tanpa paksaan demi memberitahu kepada umum, khususnya kepada individu atau pihak yang percaya dan berpegang kepada pernyataan mimpi beliau untuk turut bersama-sama mengakui kekhilafan dilakukan, bertaubat serta kembali kepada prinsip-prinsip Islam yang benar.

Pada 20 Sept, Masitah dipanggil menghadiri sesi penjelasan bersama tiga orang panel pakar akidah yang dilantik oleh JAIS dan hasil daripada sesi itu Masitah telah akur, insaf dan menyesal tentang perbuatannya membuat pernyataan bercanggah dengan hukum syarak serta menyeleweng, menyimpang dari akidah Ahli Sunah Waljamaah.

Sebelum ini, tular di media sosial seorang wanita dengan gelaran Sittah Annur dikaitkan dengan ajaran sesat PMYT mendakwa kononnya akan berlaku Perang Dunia Ketiga bermula di Sabah dan memimpin pasukannya mencari Imam Mahdi untuk melawan musuh. – Bernama


Al-Quran gergasi tarikan utama di Ekspo Jualan Al-Quran

MELAKA, 22 Syaaban 1443H, Jumaat – Al-Quran bersaiz ‘gergasi’ dengan berat lebih 7.5 kilogram menjadi antara tarikan utama di Ekspo Jualan Al-Quran sempena Jualan Pra-Ramadan yang bermula hari ini.

Pengarah Korporat Nasyrul Quran dan Yayasan Restu Nurashikin Abdul Latif berkata ekspo selama lapan hari di Hotel Muzaffar, di sini itu juga turut memberi peluang kepada orang ramai melihat proses pencetakan al-Quran di samping meluaskan pengetahuan mengenai bagaimana kitab suci itu dihasilkan.

“Ini adalah julung kalinya kami mengadakan pameran luar dari Yayasan Restu dan al-Quran bersaiz besar itu dibawa khas untuk tatapan pengunjung di Melaka memandangkan negeri ini adalah lokasi pertama kami mempamerkan keunikan al-Quran yang dihasilkan.

“Lebih menarik, pengunjung boleh menyalin sendiri ayat al-Quran berdasarkan teknik yang kita buat melalui buku khas yang dijual,” katanya kepada pemberita ketika ditemui pada majlis Pelancaran Ekspo Jualan Al-Quran sempena Jualan Pra-Ramadan hari ini.

Majlis tersebut dirasmikan oleh Exco Hal Ehwal Wanita, Pembangunan Keluarga dan Kebajikan negeri Datuk Kalsom Noordin.

Katanya, pengunjung juga boleh mendapatkan pelbagai jenis tulisan, reka bentuk dan saiz al-Quran termasuk terjemahan yang dilakukan dalam tujuh bahasa termasuk bahasa Inggeris, bahasa Melayu, Jawi, Mandarin, Kazakhstan dan Kemboja.

“Pengunjung turut berpeluang membeli al-Quran dengan harga istimewa, yang bermula serendah RM20 manakala saiz besar pada harga RM450, yang sesuai digunakan di masjid atau surau,” katanya.

Sementara itu, Kalsom berkata ekspo tersebut mampu menjadi pemangkin kepada kebangkitan usahawan wanita di Melaka yang sebelum ini terjejas akibat pelbagai sebab termasuk COVID-19 dan banjir.

“Selain pameran al-Quran, terdapat 18 gerai yang turut serta menjual pelbagai produk. Walaupun produk mereka tidak besar, ia masih mampu memberi impak untuk mereka bangkit terutama menjelang Ramadan ini,” katanya.

Tambah Kalsom, pihaknya juga bercadang mengadakan satu ekspo pada Ramadan ini sebagai antara usaha mencari dan mengumpul semula usahawan wanita yang terjejas.

“Seperti yang kita tengok pada bazar Ramadan yang lepas terutama di Peringgit, daripada 300 gerai jualan, lebih 20 peratus adalah peniaga dan usahawan wanita.

“Dengan adanya usaha sebegini termasuk kolaborasi dengan syarikat besar, kita boleh membantu wanita agar tidak terlalu bergantung kepada kewangan suami atau keluarga. Mereka perlu ada dompet (kewangan) sendiri,” katanya. – Bernama


Dasar gaji minimum perlu dilaksana dengan teratur

KUALA LUMPUR, 27 Syaaban 1443H, Rabu – Dasar gaji minimum perlu dilaksanakan dengan teratur untuk memastikan langkah itu akan menyokong pertumbuhan ekonomi selain tidak menambah tekanan inflasi kepada negara, kata Gabenor Bank Negara Malaysia (BNM), Tan Sri Nor Shamsiah Mohd Yunus.

Beliau berkata, ini perlu terutamanya apabila negara baru menghadapi pandemik COVID-19 dengan ketidaktentuan global yang semakin meningkat berikutan ketegangan geopolitik.

“Dalam situasi semasa, pelaksanaan kenaikan gaji minimum perlu mengambil kira pemulihan yang tidak sekata dalam industri.

“Apa yang perlu kita lakukan ialah mengurangkan gangguan dalam aspek ini. Kita perlu memberi sedikit masa kepada syarikat yang terjejas untuk menyesuaikan diri,” katanya pada sidang media secara maya sempena terbitan beberapa siri laporan BNM hari ini.

Laporan itu ialah Laporan Tahunan BNM 2021, Laporan Tinjauan Ekonomi dan Monetari 2021 serta Laporan Tinjauan Kestabilan Kewangan Separuh Kedua 2021.

Nor Shamsiah berkata, pendekatan secara berperingkat yang diumumkan oleh kerajaan akan turut membantu menangani isu gaji minimum.

Bagaimanapun, katanya dari semasa ke semasa, gaji minimum perlu bertumpu untuk mengurangkan gangguan dalam pasaran kerja seperti pekerja berpindah kepada pekerjaan yang menawarkan gaji lebih tinggi.

“Oleh itu, apa yang lebih penting, perlu ada pelan hala tuju yang jelas dan telus supaya semua pihak yang terjejas, sama ada syarikat besar atau kecil, dapat merancang dengan sewajarnya untuk ke arah pemulihan,” katanya.

Awal bulan ini, Perdana Menteri, Datuk Seri Ismail Sabri Yaakob mengumumkan bahawa kerajaan bersetuju untuk menaikkan gaji minimum kepada RM1,500 daripada RM1,200 pada masa ini dan ini akan dilaksanakan di seluruh negara untuk syarikat tertentu berkuat kuasa 1 Mei, 2022.-  Bernama


Kes harian mungkin cecah 9,000 dua minggu lagi

BANGI, 13 Syawal 1442H, Selasa – Negara dijangka bakal menyaksikan peningkatan antara 8,000 hingga 9,000 kes COVID-19 dalam tempoh beberapa minggu lagi, kata Profesor Madya Dr Malina Osman.

Pakar Perubatan Kesihatan Awam, Jabatan Mikrobiologi Perubatan, Universiti Putra Malaysia (UPM) itu berkata, setiap 100 kes akan berpotensi menyebabkan jangkitan kepada 121 yang lain berdasarkan R naught 1.21.

“Kes sebanyak 6,000 hingga 7,000 ini dijangka kekal dan mungkin meningkat ke 8,000 hingga 9,000 kes dalam tempoh dua atau tiga minggu akan datang,” katanya seperti dilapor Sinar Harian.

Sekiranya negara telah mencapai tahap berkenaan, maka katanya, Perintah Kawalan Pergerakan (PKP) penuh perlu dilaksanakan segera.

Beliau berkata, PKP penuh itu perlu dilaksanakan selama dua minggu sahaja sebagai permulaan.

“Namun buat masa ini, kita lihat kerajaan telah pun memberikan keputusan dan rasional untuk tidak melaksanakannya disebabkan faktor keperluan meneruskan aktiviti ekonomi,” katanya.

Mengulas lanjut, Dr Malina tidak menolak kemungkinan terdapat peningkatan kes COVID-19 ketika musim perayaan.

Jelasnya, ia berpunca daripada persepsi orang ramai yang berkeinginan berhari raya bersama individu yang rapat selain memandang mudah risiko jangkitan.

Tambahnya, isu sekarang bukan hanya membabitkan jumlah kes yang tinggi, malah sistem perkhidmatan kesihatan juga mungkin lumpuh pada bila-bila masa.

Katanya, sebelum ini, amaran peningkatan kes telah dibangkitkan pada awal bulan lalu, di mana jika langkah membendung aktiviti yang memerlukan pelitup muka dibuka ketika acara sosial, kes aktif dijangka mencecah 50,000 menjelang hari raya.

“Di sini kita perhatikan tindakan oleh agensi berkenaan untuk bertindak agak mengambil masa. Pada hari ini kita hadapi peningkatan kes aktif sehingga hampir 60,000 dan ini menyebabkan sistem kesihatan kini tertekan.

“Kita perlu faham varian virus sekarang mudah berjangkit serta mempunyai kesan yang lebih serius terhadap individu yang dijangkiti.

“Dengan bilangan katil di hospital dan ICU yang semakin kritikal, kita perlu bersama-sama mengelakkan diri dari sebarang kemungkinan jangkitan,” tegasnya.

Sejak 19 Mei lalu sehingga Isnin, negara merekodkan lebih 6,000 kes COVID-19 sehari dan rekod tertinggi dicatatkan adalah pada Ahad lalu iaitu sebanyak 6,976 kes.


Kartel daging: Kenapa Salahuddin tak dedah nama pihak tawar rasuah?

BANGI, 29 Jamadilakhir 1442H, Khamis – Kegagalan Datuk Seri Salahuddin Ayub melaporkan kepada Suruhanjaya Pencegahan Rasuah Malaysia (SPRM) berhubung tawaran percutian mewah ke Eropah oleh individu dipercayai mewakili syarikat kartel daging import, menimbulkan pelbagai kemusykilan.

Penganalisis politik, Dr Kamarul Zaman Yusoff berkata, lebih menghairankan lagi adalah apabila pendedahan itu hanya dibuatnya selepas tidak lagi memegang jawatan sebagai Menteri Pertanian dan Industri Asas Tani (MOA).

“Jika Datuk Seri Salahuddin Ayub benar-benar memandang serius berhubung isu tawaran rasuah kepadanya oleh kartel daging, mengapa beliau hanya mendedahkannya pada 9 Februari tahun ini setelah tidak lagi menjadi Menteri Pertanian dan Industri Asas Tani.

“Sedangkan beliau sendiri menyebut tawaran rasuah ini dibuat pada tahun 2018 lagi, iaitu setelah beberapa bulan beliau dilantik sebagai menteri, sedangkan beliau sendiri telah mengenal pasti identiti penawar rasuah ini?,” soalnya dalam satu kenyataan, hari ini.

Mengulas lanjut, beliau berkata, sekiranya Salahuddin terus melaporkan tawaran rasuah kepada SPRM, masalah monopoli loji penyembelihan di India yang mengeksport daging beku ke Malaysia oleh syarikat tersebut akan dapat diselesaikan dengan mudah.

Bahkan, tindakan sewajarnya boleh terus diambil terhadap syarikat tersebut, tegas Dr Kamarul.

“Tetapi soalannya, mengapakah beliau tidak melaporkannya kepada SPRM sekali gus menyebabkan masalah monopoli loji penyembelihan sukar diselesaikan?

“Mengapakah baru sekarang Salahuddin menggesa kerajaan menubuhkan Suruhanjaya Siasatan Diraja (RCI) berhubung isu kartel daging sedangkan beliau menyedari masalah monopoli loji penyembelihan.

“Malah, membayangkan sesuatu tidak kena berlaku bila menyebut beliau tertanya-tanya siapa yang ‘menjaga’ pegawai-pegawai Jabatan Perkhidmatan Veterinar (JPV), Jabatan Kemajuan Islam Malaysia (Jakim) dan Kementerian Kesihatan Malaysia (KKM) yang membuat lawatan ke loji penyembelihan di luar negara,” katanya.

Dalam pada itu, beliau berkata, jika Salahuddin benar-benar memandang serius berhubung isu tawaran rasuah kepadanya oleh kartel daging, beliau sebagai seorang pemimpin yang amanah sepatutnya mendedahkan perkara itu ketika sedang menjawat jawatan tersebut.

“Mengapakah beliau tidak berani menamakan secara terbuka pihak yang beliau dakwa membuat tawaran rasuah kepada beliau yang mengikut New Straits Times pada 9 Februari 2021, ialah ‘wakil-wakil (representatives)’ daripada sebuah syarikat yang menguasai sekurang-kurangnya 4 daripada 7 loji penyembelihan di India yang mengeksport daging beku ke Malaysia secara monopoli?,” soalnya lagi.

Kini, Salahuddin dilaporkan berkemungkinan akan membuat laporan ke SPRM pada minggu depan selepas sambutan Tahun Baharu Cina.

Dakwanya, ia menunjukkan beliau memandang serius berhubung perkara ini.

“Betulkah Salahuddin mahu melaporkan tawaran rasuah kepadanya oleh kartel daging ini kepada SPRM disebabkan beliau ‘memandang serius berhubung perkara ini’

“Atau kerana hanya baru sekarang beliau sedar jika beliau gagal melaporkannya maka beliau boleh didakwa di mahkamah dan jika disabitkan bersalah beliau boleh hilang jawatan MP dan ADUN kerana hukuman yang boleh dikenakan adalah denda tidak melebihi RM100,000 atau penjara tidak melebihi 10 tahun atau kedua-duanya?,” soalnya lagi.


BERJASA mesti bertanding di kawasan majoriti Melayu ditandingi MCA PRU15

PILIHAN Raya Umum ke-15 (PRU15) pasti akan menyaksikan sekali lagi Barisan Nasional (BN) akan memberi laluan kepada MCA bertanding di kawasan majoriti Melayu yang kononnya menjadi kerusi tradisi mereka. MCA bermati-matian mahukan kerusi tersebut diberikan kepada mereka.

Pastinya, UMNO (BN) akan tunduk kepada desakan dan ugutan tersebut. Maklumlah, UMNO tidak mahu dilabelkan sebagai parti perkauman. Laluan kepada MCA amat penting kepada UMNO bagi memperlihat ia parti lebih nampak berwarna, walaupun asalnya satu warna.

Warna-warni ini amat penting kepada UMNO bagi menunjukkan dan membuktikan bahawa ia bukan parti perkauman.

Saya tidak ada masalah UMNO memberikan laluan itu kepada MCA, kerana negara kita berbilang kaum. Kita mesti menerima warna-warni ini kerana itulah sejarah yang telah berlaku. Sebuah negara berasaskan sistem kenegaraan Melayu, satu warna bertukar menjadi berwarna-warni, berbilang kaum. Itulah kehendak Allah s.w.t. yang mesti diterima. Tidak ada lagi label pendatang atau apa jua konotasi yang tidak baik kepada bukan Melayu, meskipun mereka mendatang asal-usul sejarahnya.

Namun, laluan MCA hendaklah diberikan di kawasan majoriti Cina menentang DAP (PH), kerana MCA itu parti Cina, Malaysian Chinese Association (MCA). Dengan nama sedemikian rupa, sudah tentu kekuatan MCA di kawasan majoriti Cina.

Jika MCA berasakan, dengan nama parti Cina itu tidak dapat memikat undi orang Cina, sudah sampai masa ditukar kepada Malaysian Campur Association atau Persatuan Campur Malaysia, jika akronim MCA itu masih mahu digunakan.

Saya coretkan di sini kawasan Parlimen majoriti Melayu yang ditandingi MCA atas nama kerusi tradisi dengan persetujuan dan kerelaan UMNO yang mahukan warna itu. Untuk kerusi DUN, boleh dikaji selepas ini. BERJASA boleh cuba intai kawasan berikut bermula sekarang.

1)Kuantan 67 peratus Melayu – MCA kalah
2)Alor Setar 64 peratus Melayu – MCA kalah
3)Alor Gajah 61 peratus Melayu – MCA Kalah
4)Padang Serai 59 peratus Melayu – MCA kalah
5)Ayer Hitam 58 peratus Melayu – MCA menang undi Melayu
6)Tanjung Piai 67 peratus Melayu – MCA kalah PRU14, menang Pilihan Raya Kecil (PRK) hasil daripada undi Melayu
7)Tanjung Malim 56 peratus Melayu – MCA kalah
8)Ampang 56 peratus Melayu – MCA kalah
9)Selayang 53 peratus Melayu – MCA kalah
10)Raub 52 peratus Melayu – MCA kalah

Bagi kawasan lebih kurang 50 peratus yang ditandingi MCA atas nama kerusi tradisi seperti, Bangi (49 peratus Melayu), Seremban (49 peratus Melayu), Tebrau (48 peratus Melayu), Bentong (47 peratus Melayu), Petaling Jaya (47 peratus Melayu), Pandan (46 peratus Melayu). Tangguh dulu. Fokus 10 kerusi di atas, yang majoritinya hampir 60 peratus Melayu.

Kenapa perlu memberi laluan kepada BERJASA, dengan sokongan padu NGO/NGI, serta sokongan senyap UMNO, PAS, PPBM, PKR dan parti majoriti Melayu lain.

Pertama, rakyat sudah muak dengan permainan dan silap mata parti-parti yang lama dominan. Begitu juga dengan parti-parti politik baharu. Rakyat sudah muak dengan isu berkaitan integriti, rasuah, salah guna kuasa dan lain-lain isu berkaitan integriti.

Kedua, BERJASA adalah sebuah parti politik, suatu entiti yang sah. Ada latar belakang atau track record yang baik. Ada nama dan ada pengaruh, walaupun dipersepsikan sebagai parti nyamuk.

Ketiga, NGO/NGI adalah pertubuhan bukan kerajaan, bukan entiti atau parti politik. Jika NGO/NGI masih berdegil, mereka hanya akan bertanding tiket bebas, dengan logo yang pelik-pelik, atas dengan simbol binatang dan benda. Bertanding atas tiket bebas dalam konteks Semenanjung, belum mampu untuk memenangi hati rakyat. Sekurang-kurang BERJASA sudah ada nama dan latar belakang politik yang baik.

Keempat, bertanding menentang MCA yang bertanding di kawasan majoriti Melayu, bukan soal perkauman, kerana Islam menentang perkauman. Tetapi, ini soal strategi.

Selama ini, kita amat tidak berlaku adil kepada parti politik Melayu yang lain. MCA menang mudah di kawasan majoriti Melayu. Laluan mudah ini menjadi menteri dan timbalan, kesemuanya, sedangkan mereka kalah di kawasan majoriti Cina.

MCA menang mudah di kawasan majoriti Melayu dengan sokongan majoriti jentera majoriti Melayu. Minoriti Cina yang berada di kawasan majoriti itu pun tidak memberikan undi kepada MCA.

Paling menyedihkan bila mereka menang di kawasan majoriti Melayu, yang diperjuangkan isu perkauman, seperti sekolah Cina, bandar Cina, hak Cina, ekonomi Cina, Tanah Musang King dan sebagainya.

Paling menyayatkan MCA inilah yang paling tegar menentang nilai-nilai Islam yang cuba dilaksanakan. Misalnya, RUU 355, isu arak, isu zina, pergaulan bebas yang juga menjadi larangan ajaran bukan Islam. Semua ini ada nilai bersama, bukan soal Islam sahaja.

Ini bukan soal perkauman, kekuatan MCA selaku parti Cina hendaklah di kawasan majoriti, bukan di kawasan majoriti Melayu.

Jika MCA kalah di kawasan majoriti Cina, ramai lagi pemimpin bukan Melayu, Cina yang baik-baik, tidak ultra kiasu yang boleh diketengah untuk menjadi ahli Kabinet melalui pelantikan senator, bagi memperlihatkan warna-warni Malaysia itu.

Kelima, kuasa ketiga mesti digerakkan oleh BERJASA bersama NGO/NGI semua parti politik Melayu dan parti bukan Melayu yang tidak ultra kiasu, bermula sekarang. Buatlah perbincangan dengan semua parti politik Melayu untuk memastikan kemenangan tersebut.

Keenam, BERJASA perlu cari tokoh NGO/NGI yang berpengaruh untuk menang di kawasan tersebut. Setakat ini ahli BERJASA belum cukup kuat untuk memenangi hati pengundi.

Ketujuh, pada saya memberikan kemenangan kepada MCA di kawasan majoriti Melayu adalah satu dosa.

Menangnya MCA tidak langsung menguntungkan Islam. Malah semakin dihina dan enjak ada. Menang MCA sekalipun tidak menguntungkan Islam.

Saya ingin ingatkan MCA, yang bergantung menang kepada orang Melayu, kerusi kamu yang sebenar adalah di kawasan majoriti Cina.

Pergi main jauh-jauh kat sana. Begitu banyak kerusi Parlimen dan Dewan Undangan Negeri (DUN) majoriti Cina, yang kamu tandingi, kamu tidak pernah menang.

Ingatan saya kepada semua parti politik diterajui Melayu Islam, sejarah membuktikan bahawa jika kamu menangkan juga MCA di sana, bertambah lagi kerusi dia, makin bongkak dan ultra kiasu dia.

MCA akan minta macam-macam. Makin ultra kiasu dia. Makin kuat dia mengguris dan menghiriskan hati-hati umat Islam Melayu seperti sebelum ini.

Percayalah, terlalu sukar untuk untuk Cina mengundi MCA, walaupun MCA parti Cina tulen. Cina tetap pilih DAP.

Pandai kamu MCA nak menumpang tuah atas ehsan Melayu. Malangnya, bila kamu menang lebih kerusi, lagi kuat kuasa ugut kamu dalam BN.

Paling ditakuti nanti, makin banyak kerusi MCA yang dimenangi, MCA akan jadi ‘king maker’. Ketika itu MCA akan menjadi semakin kuat, sehingga kita terpaksa tunduk kepada semua kehendaknya. Tidak mustahil mereka akan berpihak kepada PH jika sesuatu perkara tidak menyebelahinya.

Dalam kata lain, menyokong MCA ibarat menyimpan biawak hidup.

Melayu Islam menangkan dia, dia lawan balik Melayu Islam. Malah, dia menjadi rasis, secina-cinanya. Berbaloikah menyimpan biawak hidup ini?

BERJASA bermula sekarang berbincanglah dengan BERSATU dan PAS agar mereka tidak masuk bertanding. Bermula sekarang BERJASA boleh berbincang dengan semua NGO dan NGI Islam bagi mendapatkan sokongan itu. BERJASA juga perlu mendekati Parti Cinta Malaysia (PCM) yang boleh menjadi wakil orang Cina. Parti ini lebih mesra Melayu dan Islam, dan tidak pernah mengguris dan melukai hati-hati Melayu dan Islam.

Biarlah pertandingan itu berlaku tiga penjuru antara PH, BN dan BERJASA. Saya yakin di situ akan ada kemenangan.

BERJASA tidak perlu bernafsu besar untuk memenangi banyak kerusi. Dalam konteks politik 60-40 hari ini, memenangi satu atau dua kerusi Parlimen sudah cukup memberikan signifikan.

PROF DR MOHD RIDHUAN TEE ABDULLAH


4 lagi suspek kes tembak PGA disambung reman

KANGAR, 16 Rabiulakhir 1442H, Rabu – Perintah reman terhadap empat lelaki termasuk seorang rakyat Thailand yang dipercayai terlibat dalam insiden berbalas tembak dengan Pasukan Gerakan Am (PGA) di sempadan Malaysia-Thailand minggu lepas, dilanjutkan antara enam dan tujuh hari lagi, bermula hari ini.

Perintah lanjutan reman itu dikeluarkan oleh Timbalan Pendaftar Mahkamah Tinggi Kangar Siti Nor Hasliza Md Ali di sini selepas membenarkan permohonan pihak polis, bagi membantu siasatan kes.

Suspek warga Thailand dan seorang rakyat tempatan berumur 27 dan 45 tahun disambung reman selama enam hari (hingga 8 Dis) manakala dua suspek lagi warga tempatan berumur 22 dan 45 tahun disambung reman selama tujuh hari (hingga 9 Dis).

Semalam polis menyambung reman selama tujuh hari hingga 7 Dis ini terhadap tiga suspek warga Thailand.

Dalam kejadian awal pagi 24 Nov lepas, seorang anggota PGA, Sarjan Baharuddin Ramli, 54, terkorban manakala rakannya Sarjan Norihan a/l Tari, 39, cedera parah selepas berbalas tembak dengan sekumpulan penyeludup, kira-kira 600 meter dari pos kawalan TS9 di Padang Besar. – Bernama


Ribuan penduduk Madrid protes sistem kesihatan makin teruk

MADRID, 22 Rejab 1444H, Isnin – Ribuan penduduk membanjiri jalan-jalan utama di kota Madrid membantah sistem kesihatan awam yang semakin lemah di negara itu.

Kerajaan menganggarkan sekitar 250,000 yang terlibat dalam protes manakala penganjur pula mendakwa hampir sejuta turun padang menyuarakan kemarahan mereka.

Ini merupakan bantahan kali kedua sejak November tahun lalu apabila kumpulan doktor dan pediatrik turut melakukan mogok.

Kesatuan perubatan berpandangan kekurangan kakitangan dalam sistem kesihatan awam menyebabkan pasukan doktor tidak dapat melakukan tugas dengan baik.

Di Madrid, kira-kira 27 peratus penduduk mendakwa berdepan masalah dan tidak dapat berjumpa dengan doktor sejak tahun lepas.

Penganjur bantahan FADSP mendakwa kerajaan sengaja memusnahkan sistem penjagaan kesihatan dan memihak kepada sektor swasta.

Sementara itu, kerajaan pula menyifatkan bantahan berkenaan mempunyai agenda politik dan dianjurkan parti berhaluan kanan.

Dalam kenyataan, seorang ahli politik, Alfonsi Serano menegaskan kerajaan tidak pernah membelanjakan peruntukan yang tinggi kepada sektor kesihatan negara. – Agensi


Turkiye hantar lebih banyak bekalan bantuan ke Gaza

ISTANBUL, 8 Rabiulakhir 1445H, Isnin – Turkiye menghantar lebih banyak bekalan bantuan ke Gaza melalui pesawat tentera, kata Kementerian Pertahanan pada Isnin, sehari selepas pesawat presiden yang membawa bekalan perubatan tiba di Mesir.

“Kami terus menghulurkan bantuan kami ke Gaza. Kami telah mula memuatkan pakej bantuan, kebanyakannya mengandungi bekalan perubatan.

“Sebaik sahaja pesawat itu bersedia, ia akan berlepas ke Mesir. Sebanyak empat urutan dirancang untuk menghantar bahan bantuan ke wilayah itu,” katanya dalam satu kenyataan ringkas.

Sebuah pesawat Presiden Turkiye – sarat dengan ubatan dan bekalan perubatan yang dituju ke Semenanjung Gaza – berlepas dari Ankara ke ibu negara Mesir, Kaherah pada Ahad.

Seramai 20 pakar profesional penjagaan kesihatan turut berada dalam pesawat itu.

Konvoi kedua trak bantuan memasuki Semenanjung Gaza pada Ahad, sehari selepas 20 trak memasuki kawasan itu.

Kedua-dua penghantaran masuk dari Mesir melalui persimpangan Rafah, satu-satunya laluan ke Gaza yang tidak dikawal oleh Israel. – Agensi


Pemuda Palestin bebas selepas 19 tahun menderita di penjara Israel

RAMALLAH, 1 Rabiulakhir 1443H, Sabtu – Selepas 19 tahun menderita dalam sel sebuah penjara di bumi haram Israel, seorang pemuda Palestin akhirnya dibebaskan, kelmarin.

Majdi Hussein al-Qubaisi ditahan pada November 2002 selepas tentera Zionis menuduh anak muda berkenaan terlibat dengan Briged al-Qassam, sayap – Pergerakan Perjuangan Islam Palestin (Hamas).

Dia kemudian dihumban ke dalam tahanan selama dua bulan dan berdepan pelbagai penyeksaan dan penderaan yang teruk sebelum di masukkan secara tetap ke penjara.

Sebelum ditahan Majdi merupakan seorang pelajar kejuruteraan di University Birzeit di Tebing Barat, namun disebabkan sikap zalim tentera Zionis menyebabkan dia dihalang untuk menghabiskan pengajian.

Lebih menyedihkan sepanjang dalam tahanan dia tidak dibenarkan untuk diziarahi ahli keluarga selama-bertahun-tahun dengan alasan Majdi sebagai tahanan pentadbiran.

Namun penyeksaan yang dilakukan pegawai di penjara tidak mematahkan semangat lelaki muda berkenaan mencari ilmu meskipun berada dalam sel tahanan.

Sangat membanggakan, Majdi berjaya khatam dan menghafaz al-Quran dalam tempoh sembilan bulan pada tahun 2008.

Sehingga kini, lebih 7,000 rakyat Palestin dilaporkan menjadi tahanan di penjara Israel.

Malah kebanyakan tahanan diletakkan dibawah tahanan pentadbiran menyebabkan mereka ditahan melebihi 11 tahun dan ada sebahagian lagi terpaksa menjalani kehidupan dalam penjara selama-lamanya tanpa dibiacarakan. – Agensi


MOSTI perlu jayakan agenda dari pengguna kepada pencipta teknologi

BANGI, 5 Safar 1443H, Ahad – Graduan yang berkualiti mampu membantu melonjakkan industri nasional dalam misi merangka pembinaan status Malaysia sebagai negara pengeluar teknologi.

Justeru, demi mengadaptasikan Revolusi Industri 4.0 (IR 4.0), kepesatan teknologi yang bakal mengambil alih tenaga buruh mesti diambil perhatian oleh semua anak muda di peringkat sekolah mahupun universiti.

Mentor Kluster Teknologi Kongres Nasional 2021, Nik Mohd Farhan berkata, graduan yang dihasilkan oleh universiti awam mahupun swasta perlu menitikberatkan kualiti berbanding kuantiti dalam aspek kompetensi graduan dalam sesuatu bidang.

Perkara itu penting bagi menjamin survival graduan untuk kekal relevan di alam industri, katanya.

“Jika mahu mencapai hala tuju yang telah digariskan oleh kerajaan sebagai pengeluar teknologi, kita mestilah memperkasakan dasar pemindahan teknologi.

“Seruan yang drastik untuk mengurangkan jumlah pekerja asing juga sangat diperlukan,” katanya dalam kongres yang disiarkan secara maya.

Selain itu, beliau turut meminta golongan berkenaan untuk tidak terlalu fokus dengan kekurangan syarikat permulaan atau ‘startup’ dalam negara ini.

Sebaliknya, mereka perlu bekerjasama membantu mewujudkan keadaan yang kondusif untuk syarikat itu dari segi cukai, infrastruktur, bakat, tenaga kerja dan lain-lain lagi

Ia demi memastikan kelangsungan perkhidmatan mereka yang mesra pengguna sentiasa diperlukan untuk menyelesaikan masalah berfokus dengan pantas.

“Kementerian Sains, Teknologi dan Inovasi (MOSTI) diseru untuk komited menjayakan agenda transformasi negara ini daripada hanya sebagai pengguna teknologi kepada pencipta dan pembangun teknologi serta mampu menjadi pembekal utama kepada negara lain pada masa hadapan,” katanya.

Sebelum ini, barisan perwakilan kluster teknologi menyuarakan pandangan mereka dalam hala tuju dan masa depan Malaysia sebagai negara pengeluar teknologi.

Ia bertepatan dengan saranan Perdana Menteri, Datuk Seri Ismail Sabri Yaakob ketika menyandang tugas sebagai Menteri Kanan Pertahanan pada Mac lalu.

Ismail Sabri menyatakan bahawa Malaysia telah mengeluarkan peluru sendiri, kereta perisai dan beberapa komponen komposit pesawat selain bekerjasama dengan Turki untuk mengeluarkan kereta perisai jenis Gempita.

Menurut Perwakilan Kluster Teknologi, Luqman Hakim, jika dilihat negara mempunyai ramai tenaga pakar dalam bidang teknologi, namun begitu terdapat enakmen yang ketat yang mungkin menjadi faktor penghalang untuk merealisasikan harapan ini.

“Sebagai contoh, projek dron mempunyai prosedur khas yang telah ditetapkan oleh kerajaan serta menghadkan keupayaan sesebuah syarikat. Apabila anak muda menyertai bidang ini, ia menyediakan ruang pekerjaan yang sangat terhad.

“Kita perlu menitikberatkan teknologi IR4.0 yang memfokuskan kepada penggunaan kecerdasan buatan (AI), Internet of Things (IoT), 3D printing dan penggunaan reality maya (VR) dalam sektor utama kerajaan seperti teknologi pembuatan, pertanian, pendidikan, pelancongan dan perubatan,” katanya.


Bantuan Awal Persekolahan disalur mulai Januari depan

BANGI, 1 Rabiulakhir 1445H, Isnin – Bantuan Awal Persekolahan (BAP) akan disalurkan kepada sekolah bermula bulan Januari 2024.

Kementerian Pendidikan (KPM) berkata, bayaran itu akan diagihkan kepada murid secara tunai atau kredit ke akaun masing-masing.

“KPM percaya BAP dapat membantu meringankan beban perbelanjaan ibu bapa dan penjaga dalam menyediakan kelengkapan anak-anak bagi menghadapi sesi persekolahan yang akan datang,” katanya dalam satu kenyataan, hari ini.

Belanjawan 2024 memperuntukkan RM788,130,000 khusus untuk BAP dan diberikan RM150 kepada setiap murid secara ‘one-off’ (sekali bayar).

Bantuan itu akan memberi manfaat kepada seramai 5,254,200 orang murid di seluruh negara.

Dalam pada itu, KPM menasihati orang ramai untuk merujuk laman web khas Belanjawan 2024 Malaysia MADANI yang disediakan oleh Kementerian Kewangan bagi mendapatkan maklumat tepat mengenai Belanjawan 2024.

Laman web ini boleh diakses menerusi pautan https://belanjawan.mof.gov.my/ms/


Teliti syor rentas negeri dibenar selepas minggu kedua Aidilfitri

PUTRAJAYA, 8 Syaaban 1442H, Isnin – Menteri Kesihatan, Datuk Seri Dr Adham Baba berkata, pihaknya akan mengambil kira pandangan pakar kesihatan awam sebelum membuat sebarang keputusan muktamad mengenai kebenaran rentas negeri, terutama untuk Aidilfitri.

Katanya, ketika ini Kementerian Kesihatan Malaysia (KKM) hanya membentangkan enam petunjuk kepada kerajaan dalam menentukan kaedah terbaik membenarkan perjalanan rentas negeri.

Pun begitu, belum ada sebarang keputusan muktamad dibuat mengenai masa sesuai untuk membenarkan perjalanan rentas negeri.

“Kita memaklumkan petunjuk kepada kerajaan supaya ia dapat dipenuhi terlebih dahulu sebelum perjalanan rentas negeri dibenarkan kerana bimbang akan mencetuskan jangkitan baharu.

“Kita juga sedang meneliti pandangan pakar kesihatan awam,” katanya dalam sidang media, hari ini.

Adham berkata, beliau akan turut melihat beberapa cadangan termasuk syor supaya rentas negeri hanya dibenarkan selepas minggu kedua Aidilfitri.

Termasuk cadangan supaya majoriti kumpulan rentan, khususnya warga emas telah diberikan vaksin COVID-19.

“Insya-Allah, perkara ini akan dibawa kepada kerajaan bagi menentukan masa sesuai untuk membenarkan rentas negeri,” katanya.


Zahid akan menghadap TYT Melaka serah nama calon Ketua Menteri

BENTONG, 8 Ramadan 1444H, Khamis – Timbalan Perdana Menteri, Datuk Seri Ahmad Zahid Hamidi mengesahkan Ahli Dewan Undangan Negeri Lendu, Datuk Seri Sulaiman Md Ali telah meletak jawatan sebagai Ketua Menteri Melaka.

Ahmad Zahid yang juga Presiden UMNO berkata, Sulaiman telah menyerahkan surat peletakan jawatan itu pada pertemuan di pejabatnya di Parlimen.

Sehubungan itu, Ahmad Zahid berkata, beliau akan menghadap Yang Dipertua Negeri Melaka Tun Mohd Ali Rustam untuk mempersembahkan nama calon yang sesuai untuk dilantik sebagai Ketua Menteri yang baharu.

“Saya mengharapkan kebijaksanaan TYT (Tuan Yang Terutama) untuk menerima watikah yang akan saya kemukakan dan majlis angkat sumpah (Ketua Menteri baharu) akan mengikut kesesuaian tarikh TYT,” katanya

Bagaimanapun, Ahmad Zahid tidak memaklumkan bila beliau akan menghadap Mohd Ali mahupun jumlah nama individu yang akan dikemukakan dalam senarai berkenaan.

Ditanya jika nama Pengerusi Perhubungan UMNO Melaka Datuk Seri Ab Rauf Yusof akan disenaraikan, Ahmad Zahid menjawab: “Saya tidak boleh mengesahkan atau menafikan. Kita tunggu pengumuman daripada Kerajaan Negeri Melaka.”

Berhubung soalan jika pertukaran Ketua Menteri itu adalah sebahagian daripada perancangan pembentukan Kerajaan Perpaduan di Melaka seperti diumumkan beliau di negeri itu baru-baru ini, Ahmad Zahid berkata, ada kemungkinan ia akan berlaku.

“Kita akan lihat perkembangan terbaharu apabila Ketua Menteri yang baharu ini mengadakan persidangan Dewan Undangan Negeri (DUN Melaka) selepas raya,” katanya.

Spekulasi pertukaran Ketua Menteri Melaka mula dilaporkan media hari ini, susulan tular di aplikasi WhatsApp maklumat mengenai Istiadat Mengangkat Sumpah Jawatan Ketua Menteri yang baharu bakal berlangsung Jumaat ini.

Pada majlis itu, Ahmad Zahid turut menyampaikan Bantuan Imarah Masjid daripada Pihak Berkuasa Kemajuan Pekebun Kecil Perusahaan Getah (RISDA) kepada tiga masjid bernilai RM9,000 selain sumbangan kepada anak yatim dan saudara baharu Islam.  – Bernama


Long Tiger didakwa esok

JOHOR BAHRU, 14 Zulhijjah 1442H, Sabtu – Seorang lelaki Rohingya – dikenali sebagai ‘Long Tiger’ – akan didakwa di Mahkamah Majistret Tangkak esok.

Ketua Polis Johor, Datuk Ayob Khan Mydin Pitchay berkata, Timbalan Pendakwa Raya bersetuju melakukan pendakwaan kes itu selepas meneliti kertas siasatan.

“Long Tiger akan didakwa di Mahkamah Majistret Tangkak pada esok mengikut dua pertuduhan iaitu Seksyen 506 (mengugut) dan Seksyen 342 Kanun Keseksaan (kurungan yang salah),” katanya seperti dilapor media tempatan.

Terdahulu, Long Tiger ditahan polis selepas disyaki terbabit dalam jenayah mengurung seorang bekas pekerjanya.

Ia membabitkan kesalahan mengurung bekas pekerjanya yang juga warga tempatan berusia 21 tahun dan dia ditahan reman selama empat hari bermula 13 hingga 16 Julai lalu.

Long Tiger dilaporkan mempunyai pelbagai rekod jenayah lampau sebelum ini, pernah mencetuskan kontroversi, termasuk memfitnah pegawai polis melalui sesi siaran langsung di Facebook.

Lelaki berkenaan juga mempunyai banyak rekod jenayah lampau bersabit kes peras ugut, culik, jenayah dan rogol, namun telah selesai menjalani hukuman.


KSM terima 9 aduan majikan tak benar bekerja dari rumah

PUTRAJAYA, 12 Syawal 1442H, Isnin –  Sembilan aduan berhubung majikan tidak membenarkan pekerja untuk Bekerja Dari Rumah (BDR) diterima setakat hari ini, kata Menteri Sumber Manusia, Datuk Seri M Saravanan.

Katanya, aduan itu diterima susulan penambahbaikan aplikasi Working for Workers (WFW).

Aplikasi itu memperkenalkan satu kategori baharu mulai semalam, iaitu ‘Majikan tidak benarkan BDR’.

“Kementerian menerusi jabatan-jabatan berkaitan di bawah akan menjalankan siasatan di bawah akta-akta yang berkaitan.

“Maklumat siasatan itu akan dirujuk kepada Kementerian Perdagangan Antarabangsa dan Industri (MITI) atau Kementerian Kesihatan (KKM) terlebih dahulu.

“Siasatan akan dibuat sekiranya terdapat pelanggaran prosedur operasi standard (SOP) atau Akta Pencegahan dan Pengawalan Penyakit Berjangkit 1988 (Akta 342),” katanya dalam kenyataan hari ini.

Saravanan berkata, kategori baharu itu dilancarkan susulan pengumuman kerajaan yang menetapkan 40 peratus pekerja sektor swasta dikehendaki bekerja dari rumah berkuat kuasa esok bagi mengurangkan risiko jangkitan COVID-19.

“Langkah untuk mewujudkan kategori baharu ini secara dalam talian adalah inisiatif KSM untuk mengurangkan pergerakan dan kehadiran secara fizikal pekerja yang ingin membuat aduan di mana-mana Pejabat Tenaga Kerja.

“Mana-mana pekerja yang dipaksa oleh majikan untuk hadir ke pejabat dan bercanggah dengan sekatan tambahan di bawah Perintah Kawalan Pergerakan (PKP), diminta membuat aduan melalui aplikasi WFW ini,” katanya.